
Chestis contis a’ son jessudis in tai ultins 
dis ains su «II strolic» e su altris pu- 
blicazions di caratar popolár. 

La « Risultive » 'e a olût che l'autór lis 
racuejès in tun volum no dome pal lór 
valôr leterari, ma ancje par podé presen- 
tà il struc di un valôr ambientàl — chel 
de Basse — prin che il progres de zivil- 
tât industrial lu disfanti. 

Si sa ch’a son i sienziàz da l'etnografie a 
interessàsi di salvà ce ch'al reste dal pas- 
sat, ma il lòr lavór al è dome pai studiàz. 
Co invezzit a scrusignà in tun ambient 
uman particulâr al è un scritôr, alore si 
à un risultàt diferent, ancje tal càs di un 
matereàl bielzà deponüt tai modui norma- 
tifs de tradizion popolär. 

Cheste diferenzie 'e dipent dal fat che il 
lavôr dai sienziaz al à un sens di conser- 
vazion archeologjche, indulà che il scri- 
tor al Gl invezzit ativà une sostanzie poe- 
tiche che si cjate a séi te vite dal popul. 
No je une cjosse fazzile: 'e covente prin 
di dut la rinunzie a une espression mas- 
se personal par adotà ché pitost gjene- 
riche de int; al covente infondîsi tal spirt 
dal popul e — tanche un « mestri di con- 
tà storiis » ch'al séi dal ambient — ritra- 
tà i faz sozzedüz tun dopli sens di fedel- 
tat e fantasie, come une biele aghe che 
spegle il cîl e il mont dulintér biel che si 
méi lizere. Cussì e’ an fat tanc’ nestris 
scritôrs, scomenzant de Percude, e sala- 
côr dome in chest mit je à podût salvasi, 
cu la culture dal popul, une neolatinitàt 
prototipiche destinade 'e muart in duc’ 
i mil ains de sô vite. Là che altris, midiant 
di tressaduris pulitichis e sozio-economi- 
chis, a’ puèdin sustignisi parfin cu lis pro- 
duzions de incomunicabilitàt di mode, la 
furlanitât "e pò dura dome fin ch'al re- 
sist il spirt dal popul, e la comunicabili- 

GNO NONO 


Gno nono Pieri, requie, jo no lu ài cognossût, ma in 
paîs lu ricuàrdin come un mataran simpri stât, di zòvin e 
di vieli. Ch’al ves vat o no, al jere simpri plen di murbin. 
Lunc e sec, di disdivore al lave vie come un zercandul (omp 
di bosc al jere, simpri a tajà len o a fà fassinis, par vendi, 
che si intint); di fieste come un zerbinot, a’ disin, dai miòrs 
dal pais: sticât, in golarine, scarpis a ponte e di vernis, co- 
me il cont di Strassolt. Al veve plui braure che bondanze, 
par altri, ma nol piardeve un bal ch'al fos un, di carneval o 
di sagre. Nancje dopo maridat, ni di vecjo squasi carampan. 
Cussì a’ zürin chei che lu an cognossût. 

Cun doi mus e une carete al lave a vendi pai pais fas- 
sinis o lens di pòs ch'al tajave e al comprave tal bosc di 
cumun. 'O ài dit al comprave... Qualchi volte si, ma se il 
uardian nol jere di control (a ’ndi vevin tantis di fà i uar- 
dians sot da l'Austrie!), gno nono al cjamave e vie. 

— Pajàj ai mucs? Simpri? Nò lafè! — al diseve — 
Nol è propit il câs. E po, cun ce, se no, fà carnevài e sagris? 

Nol vè mai plui di doi mus e une carete, gno nono, 
e cu lis fassinis e cul len di pàs al proviodè simpri, ben o 
mal, pe famèe e pal bal. 

Sul bal, di fantat, al jere il prin a viarzi e l’ultin a 
siarà. AI sgurlave te bolzare in ponte di scarpe e nissun al 
jere bàbio come lui. Brincade la polzete (e no'nd'ere une 
che no ves vit gust di bala cun gno nono), la faseve sal- 
tuzzà cjantant'j la solfe par todesc: ein, zwei, drei e dp! 

une sgurlade; ein, zwei, drei e òp! un'altre sgurlade..., fin- 
tremai a buinore. Sô mari, che no veve mai avonde par com- 
pra la blave, si presentave sul bal; lu olmave stant atôr dal 
taulaz e quanch'al pirulave de sò bande lu insidiave: — 
Ven a cjase, Pieri! Tu as spindût vonde... — 


Pieri si, eh!: — Fin ch'o'nd'ài, mari! — j rideve daür, 
e al tornave a ciapá la solfe: ein, zwei, drei e svvst! cu la 
sgurlade. 

Ché puare femine no si rindeve, e quanch'al tornave 
a passá 'e jere svelte a berlâj: — La blave 'e je a undis, 
fi! — 

Gno nono, alore, al dave une grande ucade e, in tun 
svol, al lave a piàrdisi tal miez dai balarins, zigant: — Ju- 


fufui! Magari a miezegnot, mari! — 

La bolzare, lui, la veve tal sanc. J plaseve di balále e 
ancje di sintile a sunâ. — Quanch'o mûr 'o vés di compa- 
gnàmi cun tune biele bolzare. Sunàile magari cu lis cover- 
tòriis dai pignaz — al diseve simpri. 

I predis, par chest, a’ disevin che gno nono al veve 
il diaul intôr. Si sa che ai predis no ur à mai someit di 
sinti di chestis nàinis, e chei dal país, se mai lu cjatavin, 
a’ spesseavin a dij: — Ménditi, Pieri! — 

Lui si cjalave i abiz ch’al veve intòr e ur rispuindeve, 
cun tun fà di gnogno ch'al consolave: — Mendimi ce, co 
no ài nuje di rot? — 

Dopo maridat, al lè far di famèe e al mena la femi- 
ne in tune cjasute ch’al veve cjolt in afit di un inzegnîr: 
un vecjut ch'al someave a Mazzini, simpri in cjapiel e ba- 
ston, e ch’al veve cjasis e cjamps lì tal paîs. 

L'afit, in ché volte, a’ usavin a pajálu an par an, a 
San Martin. 


8 


Par un pòs di ains a gno nono j lè dut ben, ma quan- 
che a’ vignirin i fruz al scomenzà a viòdile pelose, e alore, 
dopo dai Sanz, al sparive e, par setemanis a lunc, al jere 
simpri a marcjàt a Latisane. Al pajave, perd, lant indenant. 
Ma al inzegnîr j plaseve la règule e i briz luncs propit no 
j lavin jù. Un an al lampà gno nono ta l’ostarie de plazze, 
une domenie ch'e colave juste tal doman di San Martin. 
Svelt al jentrà e, in tun salt, j fo daür e j batè une man su 
la spale. Gno nono si voltà e al restà incantesemat: cun 
tant di bocje viarte al stè li a cjalâlu. Subit, come ch'al 
suzzêt, si fasè dongje un trop di int. L'inzegnir lu scruti- 
nave ben e no mal e al faseve tuc-tuc-tutuc, tuc-tuc-tutuc cul 
baston. Cheste volte lu veve brincat in timp. 

Nol jere trist chest inzegnîr, ma, ciòh!, al domandave 
il so, e duncje al veve ancje dutis lis resons di dij a muse 


dure: — Alore, Pieri?... Alè passât San Martin... — 
Ma gno nono, che intant al jere tornát in sè: — ’Orpo, 
siór inzegnir, 'o soi stat sù dute la gnot — dissàl — ma 


no lu ài migo viodût a passà, sàja 

La int intór "je sclopà in tune grande ridade e l'inze- 
gnir nol cjatà nuje di miòr che butále in ridi ancje lui. 

— Für di bevi par duc’! — al fo svelt gno nono, cia- 
pant sot il braz il so paron di cjase. 

E cussì, ch'a jerin jentràz prime di Messe grande, a’ 
lerin vie a ore di regola lis bèstiis. Dopo un par di tais, al 
inzegnir j scomenzà a laj il cjàf a torzeon e tal ultin al pajà 
dut lui. D'in chè volte, però, no si riscjà plui a là a scuedi 
gno nòno in ta l’ostarìe. 

A” disin che gno nono Pieri al vebi viit une sdrümie 
di fis. Jo no ài mai savüt tros di un precis. Ch'o sepi jo, 
vive 'e je ancjemò une mè agne, lade a marit sul Piave 

dopo Cjaurêt; dai muarz, cun gno puar pari, cinc a’ son 
sapuliz in Friùl; chei altris, vis o muarz, a’ son ancjemò 
vie pal mont, là ch’a son làz a fà modon quanch'a vevin 
vot-nùf ains, come ch’e jere usanze in chei timps. 

Ché di vê i fis pal mont j lave propit di cane a gno 
nono, par vie che al podè, cul timp e cui béz che j manda- 
vin, Ban une cjase tun toc di tiare ch'al veve quistàt un 
par di miis für dal pais, dongje dai boscs. Une biele cjase, 
ch'e veve propit dut: tieze, tiezon e stale, pe carete, pal 
fen, pai lens e pai mus. Un póc für di man ’e jere, chel sì!, 
par mê none, quanch’e veve di là a fà la spese o a Messe, 
ma a lui j lave ben cussì, ch’al veve lis fassinis e il len di 
pàs su la puarte di cjase. 

Cui lens j lè dut ben fintremai che no rivàrin i talians, 
ch'a mandarin tai boscs uardians dai lòr, parcè che si jerin 
visáz che chei di prime o ch'a jerin paste intindude cui com- 
pradôrs o che si fasevin menà pal boro. 

Une dì gno nono, in tal bosc, no viodint lì atòr il 
uardian di control, al cjamà une caretade di len di pàs, co- 
me ch’al veve fat ancjemò, e la menà a cjase. Poh, no j 
vevie fate la pàisse chel uardian! Fatostà che qualchi ore 
dopo j capitàrin i carabinîrs e lu menàrin vie come un sas- 
sin e al fo mandât sot proces par lari di len di cumun. Al 
scugnì fà un mès di preson e j restà par simpri la fedine 
sporcje, ma d’in ché volte, quanch’al tornave tal bosc a 
cjamá, al stave une vore atent di rangjâsi in qualchi altre 
maniere, ancje se lu tignivin di voli. Però, se jo, o i miei 
fradis, a’ vessin vude ché di là finanzoz o carabinirs, no 
varessin podût la, par vie di ché fedine sporcje. Di bon che 


no vin mai vude ché...! 
— Fedine sporcje, ma cussienze nete! — ‘e jere la sen- 

tenzie di gno nono, e nissun nol veve nuje ce di. E nò po, 
in dì di ué, mancul ancjemò! 

A novante e passe ains gno nono al jere dret e fuart 
come un ròl, tant di di che nol vares vit di muri mai. Ma 
une dì al lè in te stale par dâj di bevi ai mus, e nol veve 
nancje metùz i segloz sot dal mustic ch’al colà sul stran, 
lunc tanch’al jere, senze di « amen ». I mus a’ rontàrin, e 
mé none, corude li di sburide, lu cjatà muart cu la muse 
sun tun grumut di ledan. 

In ché gnot al tacà a plovisinà, ma in tal doman al 
diluviave e, a ore di funeral, 'e vignive jù ch'al pareve che 
il cil al ves vòt di disfási. Nancje di che i predis, za pronz 
in glesie, a’ fossin tal cas di là a cjòlilu, cun chel timp, fin 
lajù, dongje dai boscs! 

A’ disin ch'e fo mé none a dezzidi: tacà i mus, une 
bale di stran sparnizzade su la carete, sù la casse, un ten- 
don in cime e vie cussì fin in glesie! Dome un a menà, no 
sai cui; e nissun daür. Ma i mus a rontà dulinvie! 

Un pocje di int, però, ’e jere in glesie a spietà. Cussì 
'o di podüt savé che quanche la casse "e jentrà pe puarte 
grande, une sinfonìe di organo `e vignì jù de cantorie, in- 
voluzzant dut. 

Toni sartòr, il plui vieli musicant dal paîs, ch'al jere 
lì par tignî un feral, al zure ancjemò ch’e jere une bolzare. 


TT 


ORDAN 


A Ordan no j veve mai pocit il lavôr. Lu diseve an- 
cje lui, dal rest, e, par chel, nol si jere mai insumiât di 
imparà un mistir. — Jo ’o di di là tal cino — al diseve. — 
'O soi nassût par fà l’artist, jo! — 

Cussi si jere fat fotografi par denant e par daûr, ri- 
dint e vaint, lecât e discjaveglât, resint e pezzotôs, a muse 
viarte e a muse dure: come un artist complet, insumis, 
pront par dutis lis parz. Par un quart di litro, subit, li, tal 
miez de strade o ta l'ostarie, al jere bon di fati la part di 
Rodolfo Valentino o ché di Buster Keaton. Al jere di chei 
timps, Ordan! 

Nol jere biel, par nuje! Al veve un bocon di nâs pen- 
dolot, simpri bagnadiz e sgargaròs; vôi discocoliz, mans co- 
me palotis, bocje come un fòr, un personâl di bacalà cul 
mal-da-l'urtie par vie che si gratave simpri. Une sacodade 
di nâs, une gran ridade come une sglovadure, e ti pareve 
di vé denant Jimmy Durante. Chel di Durante, il nason di 
Hollywood, al jere il numar che j vignive miôr, e Ordan 
lu tignive-sù di presit: miez litro a la volte. Se no j vès 
plasòt il bevi un tic di masse, Ordan al sares deventàt dal 
sigür un grant artist dal cino. 

Par bevi duncje — che sèt a "ndi veve simpri une vore 
— al cumbinave; pal mangià (che ancje di fan a 'ndi veve 
une vore), al proviodeve so pari: un vecjut pulit e minu- 
din, plui di là che di ca, ch’al faseve il scovazzin sot dal Cu- 
mun. Il puar vieli al saveve di no vé vite lungje e che so fi 

nol sares mai stât di chei ch'a san tignisi a stic, e inalore 
al procurave di indrezzálu sul lavór e j diseve, ogni volte 
ch’al podeve cjatàlu sancir: — Lasse de bande i matios. 
Va a vôre, va! Quant astu di fà judizzi, benedet fi? — 

E vie cun cheste solfe par dîs a dilunc. Ordan al saco- 
dave il nâs e al sborfave par sot, ma nol rispuindeve. Dome 
al cjalave di sot-coz il vecjo. — Quant astu di fa judizzi, 
ah? Quant...? — al businave chel. 

Une dì Ordan al lassà che il vecjo al finìs di businà 
e po’ si planta denant di lui, al alzà lis mans (chés mano- 
nis ch’al pareve ch’a tocjassin il cîl!), e al zigà: — Il judiz- 
zi al è fat, pari, al è fat! Dome ch’al è ancjemò di disniz- 
za! — Une pirlade, une gran bacanade e vie far. Doi mi- 
nüz dopo al jere ta l'ostarie a « uadagnási » il prin quart 
de zornade. 

Muart il pari, Ordan al scugnì praviòdisi ancje il man- 
già, e alore al lè in Belgjo a gjavà cjarbon in tes minieris. 
Quanche si scugne, si scugne, veh! 

Un pir di ains dopo al tornà in pais (dome vói e nas 
sgargaròs plui di prime), involuzzàt in tune mantiline ro- 
bade di sigùr a un spavente-pàssaris. Quant ch'al cjamina- 
ve, al sborfave simpri par sot, e il quart al cirive di scro- 
câlu e no di « uadagnilu ». Bacanà, nol bacanave plui, e 
nancje moto di ridi nol faseve, di mùt che ur vignive a duc’ 
di puarinálu. 

— Puar Ordan — a’ disevin e, se mai a’ podevin, un 
taj o un quart j al pajavin vulintîr. 

Une sere lu fermà il plevan. — E alore Ordan? — j 
dise. 

— Ben... ben... — al rispuindé Ordan. 

— Astu fate furtune, po? — 

— Bastanze, bastanze! Ma ce vuèlial: la vite 'e je 
cjare par dut, e miez uadagn ’o ai scugnùt mangjàlu... — 

E il plevan: — E chel altri miez? — 

— Bèvilu, bèvilu veh, siôr plevan! — 

E Ordan, cheste volte, al dè une grande bacanade e si 
disfantà tal scûr. 

D'in ché sere nissun al à savût plui nuje di lui. 

Il bevi, di sigûr, dome il bevi j a robât al cino un 
artist. 

UN CJAPIEL DI STRAN 


Une volte, ta l’ostarie di siore Bitine, tal gno paîs lajù 
pe Basse, si cjatavin, la sere, denant di un miez di « pùlie » 
o un bùssul di sgagne, duc’ i artisc’ di lénti: aris e maran- 
gons, cjalidrs e muradòrs, pitórs e terazzirs, e cjarpentirs, 
e fornasîrs e vie discorint. D'inviár, si tiravin sui cjadreons, 
sul fogolar, atór de flame che ur faseve cjalt e lüs. A” spie- 
tavin ch'al sunàs « deprofundis », tabajant e cojonansi, be- 
vint a planc e ridint a fuart, ch'a vevin dome chè par fà 
vigni gnot; opür piardüz cui pinsirs daür lis faliscjs ch'a 
lavin sù pe nape quanche qualchidun al stizzave il füc. 
D'istát, là di für, al dar di lune, a copa muscjns — e jü chi- 
nin e sgagne, par colpe di chei! — opüûr a cjantà e ucâ duc’ 
in coro, te gnot, « Catine vèltiti cul cül in sù ». 

D'inviár e d'istát, ogni sere che no 'n' sbalgjavin une, 
a' jerin fis, a ingornási di « pülie », ancje Bepo fari e Po- 
lonio armajül, anzit « armajül in fin » come ch'al pratin- 
deve che duc’ j disessin. E di fat, quan ch'al jentrave là di 
siore Bitine, duc' lu riverivin: — Sere, siór armajül in fin! 

Polonio al rispuindeve cun tune rugnade e dopo s'info- 
tave di duc’. Dome di Bepo no s'infotave. Par di la vere- 
tât, la fote ur vignive sù a ducjdoi quanche si ocjavin de- 
nant, ognidun par so cont, di chel miez di « pülie » penze 
e grive che siore Bitine 'e spazzave par il miór vin di pre- 
sit. Ur bastave cjalási cu lis cèis arcadis par dá-sü in crida- 
donis e peraulatis che Diu nus uardi! E alore al jere dut 
un « mus », « cjastron », « salvadi », « basoál »; un « can e 

là dal porco boe », « lavoradòr di puine » e « fari di vacjs » 
e « armajùl di sclopez », par fini in tun batibui ch'al pare- 
ve ch'a vessin di copâsi. Invezzi si bonave dut, a colp, par- 
cè che, ancje se nol pareve, sotvie a’ vevin une vore di sti- 
me un dal altri. Par gjelusie di mistîr a’ vevin tacât a cri- 
disi une volte, e dopo al jere doventàt un vizi. Gjelusie 
juste, par altri, almàncul tal càs di Polonio, parvìe che Bepo 
al veve comedade qualchi sclope, dulà che chel altri nol 
veve mai inferàt un cjaval. 

Dome une volte a’ saressin rivàz a dasi, se nol fos 
stat par Camilo, l’ultin fi di Bepo, ch'al veve nif ains. 

'E fo cussi. 

Une sere di un més di dicembar, ch'al jere un frèt di 
ingrisignisi, Polonio — nissun al à mai savût parcè — al 
jere capitât ta l’ostarie cun tun grant cjapiel di stran butàt 
di squinz sul cjâf. Di plui di un'ore, un pit sò e un pit jù 
dal fogolàr, cul miez in clip dongje lis boris, al cjalave tal 
fûc a muse dure. Al faseve sudizion, ma ancje un tic di 
dòl. Si varès dit ch'al fos scunit. Al jere li, incocalit e in- 
magât di ché flame rosse che j lusive in tai vói; e salacór 
j businave alc in tal cûr se, quanch'al jentrà Bepo, puar- 
tant cun sè une bugade di frèt, nol fasè nancje câs. Bepo, 
po, a viodi Polonio cun chel cjapiel di stran sul cjàf, di ché 
stagjon, al resta di clap. J lè a planc par datir, lu smirà ben 
e no mal, al fasè un pas indenant e dopo un altri in bande 
e, senze piardi di vóli il cjapiel di Polonio, al tornà indaür, 
al cjalà chei altris ch'a stavin in spiete come il cjan in fer- 
me, e nol disè ghez. Po, a colp, si voltà, al cjapà la puarte 
e vie für. Al tornà svelt a dase e: — Tu tu vegnis cun 
me! — j disè a Camilo ch'al zupave il penal, imberdeat 
come ch’al jere tal fà lis lezions di scuele. — E tù va a 

cjolmi, svelte, sul cjast, il gno cjapiel di stran — j dise 'e 
femine ch'e messedave la polente. 

— Il cjapiel di stran? Cun chel frèt ch'alèla di far? 
Sestu doventàt mat? — "e Protest ché, intant che Camilo 
al butave di sclop in tun cjanton quadernos e penal. 

— Va sù svelte ’o ài dit, prime ch'o tiri jà un por- 
co. — 

Ché puare femine, par no sintilu a blestemá, ’e lè sul 
cjast e j puartà jù un cjapielat di stran dut smorseàt ch’al 
jere di vergognási dome a viòdilu. Bepo j al fracà sul cjaf 
a Camilo e: — Anìn cun me! — dissàl. Al cjapà il frut 
pe man e lu menà cun sè ta l’ostarie. Alì, al jentrà di bulo 
e al zigà che j puartassin un miez cun dòs tazzis: — Sul 
fogolâr — al zontà — e di sburide! — che lui e Camilo a’ 
vevin une vore di presse. 

In chel, duc’, ta l’ostarie, a’ fermàrin di bevi e di fe- 
velà e nancje no ridèrin a viodi il frut di Bepo, cussì ben 
cuinzát cun chel cjapielat, ch'al someave un puar pajazzut. 

A’ puartàrin il vin sul fogolàr e Bepo si tirà, a gno- 
gno vie, de bande di Polonio. E Camilo dongje. Bepo al 


jemplà lis tazzis e j 'ndi dè une al frut: — Béf, Camilo — 
dissàl. E Camilo jù, in tun cluc, squasi mieze. 
— Béf! — al tornà a dij so pari — Béf, lì!... cun chel 


cjapiel di stupit, che dome i stupiz a’ puàrtin il cjapiel di 
stran tal més di dicembar! — 

Ma nol finì. Polonio, saltàt sù a colp, cun tune pa- 
tafade j fas svuelà la tazze in tal füc e lu brincà pal sto- 
mi. Un pugn paràjar, grues come une mazzuele, al jere ju- 
ste par plombá, nancje dilu, su la muse di Bepo, quanche 
Camilo al mola la sô tazze e al tacà a vai berghelant come 
un cavret. Polonio al fermà il braz paràjar, al disgropà il 

2 - NEGRO - Ajar de basse 


so pugn, al sbassà il cjâf, al dismolà la rabie e al pleà dut 
il so cuarp sot il pês dal vai di chel frut. Po al sburtà Bepo 
vie di sè e, planchin, si voltà de bande de flame. 


— Stupit! — al rugnà par sot — Stupit tò, basoál 
di vecjo! — al disè ad alte vòs — che dome un stupit al 
fas vai un frut! — E al cjapà il so cjapiel di stran e lu butà 


tal füc, slontanansi di li. 

Une grande lûs indorade si slargjà par dut e je svam- 
pà su la muse di Bepo e sul cjapielat smorseàt di Camilo, 
ch’al someave pròpit un puar pajazzut. 

LA TAMPIESTADE DI RIVIGNAN 


Puar Culau, nassût a Rivignan, al jere vignût di zovin 
in tal gno pais a fà il puestin e al veve durât a puartà pue- 
ste fintremai a otante e passe ains. E simpri a pit, che — 
di buine gjambe ch'al jere — nol veve mai volût imparà 
a là in biciclete: « chel brut imprest dal demoni! », come 
ch’al diseve quanch'a ’ndi viodeve une. S'al vivès al dì di 
vuè, cui sa ce tros impresc’ dal demoni ch'al viodarès par 
dut! 

Cul diàul la veve fisse e s'al podeve mètilu a mal nol 
piardeve mai une ocasion. No ch'al vès vût tant ce di cuin- 
tri dal diaul, ni ch'al vès vat da fà di persone cun lui, ma 
al saveve un pâr di storiutis, dulà che chel moscjo al resta- 
ve sclacagnât, che lis contave simpri par dut cun tun gust 
di mat. 

Al contave cun tune pacheùte di birbant, riduzzant 
par sot des mostacjs e slissansi chei quatri spelocs di barbe 
che j menavin sot dal barbuz, che duc’ — massime nô fruz 
— a’ stavin a sintilu cu la bocje viarte e cuzzàz sun tun 
zoc 0 sun tune piere come i zus su la crùchigne. Al saveve 
ben, Culau cemût ch’al veve di contàlis: a planc a planc, 
dôs peraulis, une ridadute, une slissade, un dét di profete 
paràjar, une voglade di brut e subit dopo une cimiade; e i 
cuàrs al diàul. Nol sbalgjave mai. Ancje s’al contave sim- 
pri chés! 

— Tal gno paîs, a Rivignan, agnorums indaùr, — al 
diseve — al jere stàt plevan un predi che pardut, lenti 

atôr, al veve il non di jéssi un sant. Al veve, si, un pôc 
di polam; ma lui nancje viddilu il bocon dal predi; al veve, 
si, une braidute daûr de canoniche cun quatri gjambis di 
blave, un pit di fruntignan, un cozzár, un par di fasulàriis 
e qualchi verze; al veve ancje il so quartés dal forment che 
nol jere pòc; ma gjave i mantii dai altàrs, di fânint alman- 
cul un ad an, o di repezzá; gjave alc pe cjase, pe prediál e 
par Bepo, il famei, che j faseve ancje di muini, a lui j van- 
zave ben póc. Chel ch'al veve al jere dut pai puars. A lui 
j bastave une croste di formadi e un scudielin di café di 
vuardi. « 'O sin duc’ fradis, — al diseve — fradis in Crist, 
ma ancje te cite dai fasüi! ». Ché di jéssi fradi cun duc’ 
ancje te cite dai fasüi (e chi Culau al riduzzave, chel bir- 
bant) al muini no j someave masse, parce che plui robe je 
lave vie, e màncul a ’ndi restave par lui. Di chei fradis (e 
di ché fate a "nd'ere une vorone in chei timps) che si rame- 
navin simpri atór de canoniche, usmant come cjans, e che 
magari a’ pratindevin ancje di paronà, lui al vares fate une 
caretade e ju vares menáz a Codroip sul marcját dai mus. 
Eh cioh, Bepo, nol jere migo un sant e nol veve nancje ché 
di doventálu! Il so paron, invezzit, chel si: dome glesie e 
caritát, un cuarp di saradele che si piardeve dentri in tune 
gabanate carampane plene di tàculis e di mendis di someá 
un mindic! Ufizzi, Messe, gjéspui, e vonde. E mai un tài in 
companie o un cotecjo o un scaraboc' come tanc' plevans, 
che ur plaseve di piardi un'ore cui lór fedéi cristians ta 
l'ostarie. Nuje. Al jere propit un sant e s'e intindeve dome 
cul Signór, e d'acordo cun Lui al jere bon di fò meràcui. 
Une di — come ch'al contave Culau —  chel sant 
di predi, dopo Messe, al lave pai cjamps preant l'ufizzi de 
zornade e, stant ch'e jere dopo la metát d'avost, laudant il 

Signôr par vie che la blave ’e veve il so biel penac e tant 
di sede lis panolis. Polente par duc’ in chel an, laudât Idio! 
La zornade ’e jere clare e il cil senze nancje une magle. Pai 
cjamps une pas di paradis. Sui moràrs a’ zujavin i uceluz 
clamansi tra di lôr. Di un cjasal lontan al vignive il « viri 
viri di! » di une femine ch'e clamave i ocaz. Di ogni bande 
si misturavin i odôrs de campagne: odòrs di fen, di men- 
tuzze, di pomis e di ledan: odòrs di vite sane e vivude tal 
non di Diu. Il plevan al lave dilunc a planc, un pas daûr 
chel altri, preant e cjalant mo tal libri dal ufizzi, mo tal 
vert de campagne, mo tal clâr dal cil. Ce non è, a colp, si 
móf, tun sgrisulaz di ajar, un odorat di ingomea. Il plevan, 
nasicant, al fas un pas: « Sòlfar », al dis; e in chel j com- 
paris denant un siôr vistit di fieste, lecât, che no lu veve 
viodòt a vient di nissune bande, ma cun doi vôi di bore e 
cun tune barbe di cjastron di no podé cjalálu. « Il diaul », 
al pense; e jù svelt un grant segno di cròs. Ma chel nancje 
no si scompon, anzit al tache a ridi e j dis, cun tun fà di 
cojonálu: — Riverît, siór plevan! Anade di vacjs grassis, 
blave di jemplà i granárs, campagne d'àur, chest an. No j 
pàrial? —. — Po si, siôr lui —, al rispuint il plevan, cja- 
lanlu ben da cjâf a pis; e nol veve migo talpis di cjavre, 
chel moscjo, ch'o crodessis — al diseve Culau — scarpis 
di vernis al veve! — Laudât Idiu che chest an i contadins 
a’ varan cun ce pajâsi di dutis lis faturis ch’a’ fàsin di par 


di —. — Ma jo jo puès dispeà tanc’ di chei cjavai om- 
briz — lu disfide chel altri — di fà dute une fruzzere di 
chest flòr di campagne! — E il plevan svelt e segnànsi: 


— E jò 'o ài rèdinis e cjavezzis d’imbrenà duc’ i siei cjavai, 
siôr Satanàs! —. 
TI plevan nol veve nancje finit di rispuindi che chel 

altri si disfante-vie e `e reste tal àjar, par un moment, dome 
une ridadone di salvadi e une puzze mostre di sòlfar. 
Il predi al còr svelt in canoniche, al clame Bepo e j 


dis: — Sta atent de bande dal mont Cjaval. Se tu viodis 
ancje un fil di nùl, ven sù a clamami ch'o soi te cjamare a 
preà —. E dit e fat al è te cjamare in zenoglon dapit dal jet. 


Bepo al saveve che i timpons a’ vignivin simpri sù de 
buse dal mont Cjaval, ma al veve il so dafà te bràide e nol 
bazzilave squasi mai daûr lis fotis dal paron. 

AI jere ch’al mateave intôr dal fruntignan quanche la 
prime lampade "e jemplà dut il cil di ros e al sclopa un ton 
di sgrisulàsi. Al volte il voli par là dal mont Cjaval e al ti 
viôt un nül neri e penz, incatramát, ch'al vignive-jù a ron- 
dolons viars Rivignan. Al mole dut e vie sù di corse dal ple- 
van: — Siôr plevan, siôr plevan — j dis sfladassant — al 
è ca de bande dal mont Cjaval. Al ven sù come un sassin! — 
Il plevan al brinche un Crist e ju. E für cul Crist paràjar, 
disint lis litaniis dai Sanz. In tun «amen» il cîl al jere plen: 
nüi come montagnis, bas e sglonfs, che moment par moment 
a’ varessin scjafoiade dute la tiare; e saetis e tons di ogni 
bande; e bissebovis e sioneris di puartà vie il mont. Il diàul 
al veve dispeát i siei cjavai! Se i nûi a’ dispecolavin la tam- 
pieste, puar Rivignan: no j sares restàt nancje un fros di 
stran! 

Bepo al jere corût a sunà la grande e il plevan si sca- 
nave a sconzurà chel flagjel e la int dute für a prea daûr 
di lui. — San Zuan e san Michèl — a’ zigavin duc? — Ma- 
donute sante, Signorut benedet, salvàinus! —. 

Il cil al rugnave e al sbavave come une bestie feroze, 
tant che sglongjave — don! don! — la cjampane grande 

cun tun son di muart. — A fulgure et tempestate! — al 
berlave il plevan cul Crist pontàt cuintri dai nùi. 

— Liberajnus, Domine — j rispuindeve la int, corint 
daûr de sò gabane. 

Ma ce! Il timp al doventave simpri piés e al veve pro- 
pit ché di sbrocàsi dut su Rivignan. — Lis rèdinis, Signor! 
Lis rèdinis... — al barbotave par sot il puar plevan. — No 
stàit a fa il cjavestri! — 

Oh, sì! Une saete, un ton, e tic-toc, tic-toc: jù grignéi 
grues come còculis, sui cjasài par Vil’ di Var! 


Cumò po il plevan nol si ten plui: — Se tu as propit 
di butâle — al zighe cun tune vòs di comant — bùtile te 
Peschere! — (dulà che — al spiegave Culau — ’e jere 


une busone tant grande ch'e vares tignût la glesie cun dut 
il tòr). E al coreve in lunc e in larc, manovrant il Crist pa- 
râjar tanche un spirtât. 

Vualtris no crodarés — al diseve alore Culau — 
dopo nancje un secont, il cil al va dut a discjariási te Pe- 
schere, e si viarz cun tune lûs ch'e varès parüt plui bon in 
paradîs. 

— Meracul! Meràcul dal plevan! — "e dis la int, e ’e 
côr viars la Peschere. 

Dome il puar predi, bessòl, in zenoglon, tal miez de 
plazze dal paîs, bussant il Crist, al ringràzie il Signorut, chel 
benedet, che chè ’e jere stade opare Sò. 

Te Peschere si jere ingrumade une montagne di glaz- 
ze, alte siet metros e largje dodis! 

— Paraltri — al finive simpri Culau — s'o volés 
cròdile, bon; se nò, 'o podés fà di màncul! — 

Tant, a lui, j bastave di vé metüt a mal il diàul, buza- 
rat, falulele. E cjó' i cuàrs a chel mostro di cjastron! 

LIS ÀS DI MIN 


No ’ndi jere tanc’, te zone, ch'a tignivin às, ma, di 
chei pòs, Min al jere il plui babio. 

Di bòz a ’n’ veve un grum e di mil a 'n' faseve a se- 
gloz e, cun ché, béz che nissun nol saveve cetanc’. Ma ur 
stave daür a lis âs, lui, ch'al ol daj sot e fà faturis par vé 
un costrut di lòr, e dome so fi Gusto j dave une man, ch'al 
veve — par di la veretât — chel tant di snàit ch'al coven- 
te intòr dai bòz. 

Ché di Min ’e jere propit mil di qualitàt e garantide, 
par vie ch'al jere bon di puarti lis âs fintremai tai boscs di 
acàzziis, o tai priz di grignò, o sui cuei cuviarz di cjaste- 
nârs, par podé gjavâle savòr par savòr e mantigni il client 
ch'al pratindeve di jéssi contentàt. E purgade, simpri, la 
vendeve in vasuz cun tante di etichete par garanti i savôrs. 
Cussì, Min, si veve fat un bon non par duc’ i paîs de zone 
e al veve une vore di zîr. 

Par chest al stave simpri a l’erte di no piardi mai chés 
As che, quanch’a vevin ché di fà un'altre famèe, a’ bando- 
navin il bôz par làj daûr a une gnove regjne. J varès dulît 
come a piardi un afar. Min al jere da l’indèe che ogni gnove 
famèe des âs ch'al tirave sù lui 'e veve di jéssi fate in qual- 
chi bòz dai siei e no a cjadaldiàul lontan di li. Al jere di 
just che j partignis a lui di gjoldi l’aument dal capital. 

Ma une di squasi che j tocjà di piàrdilu. In ché di, 
dopo gustât, un biel scjap di às al svolà-fàr di un bòz, in- 
tant che Min al jere a polsà. S'al vès dome scrupulát di ce 

che si inmaniave in ta chel bòz, Min, in ché di, nol sarès 
lat a polsà dal sigür. Dal rest, induvinà lis intenzions des 
âs, nol à di séi tant fazzil, nancje a vélis tant a pratiche co- 
me che lis veve Min. 

Di fate che so fi Gusto, ch’al torzeonave lénti, al lam- 
pà il scjap in svol e, cul cjaf adalt, j lè daür fintremai che 
lu viodè a imbusâsi tal zòndar di un moràr de braide. Alore 
svelt, al lè a clamà so pari: — Anin jù, pai, che si è divi- 
dit un bòz —. 

Min al petà un salt jù dal jet e jù di corse pes scjalis 
cui scarpez tai pîs e lis braghessis in man. 

— Indulà sono ladis a pojási? — al domandà a Gusto 
che j trotave daûr. 

— In tun moràr de braide —. 

— Svelt! Cjape-sù une sésule e un falzet! — j orde- 
nà, intant che lui al coreve a cjoli un bòz di chei vuèiz. 

E in tun amen a’ fòrin dongje dal morár: il pari, cul 
bòz parecját a colp cun tun celet di mil di riclam; e il fi, 
cun tune sésule ch’al zinghinave sun tun falzet senze mani. 

— Bat! Bat, Gusto, ch'e an di distacisi di li. E an di 
vigni a fâlis chi lis gnozzis, se nò lis brusi li ch'a son! Va 
sot il morâr e ven a planc a planc par ca... —. 

E Gusto, zic-zic, zac-zac, sù e jù, dal moràr al bòz, 
par che lis âs j vignissin daùr. Ma lis âs, par tant che il 
frutat j 'e dès di cûr, no vignivin far dal zòndar. Min al 
lave in bestie. Se nol fos stat cunvint di ruvinä dut e di 
tirâses dutis intòr di sè, che lu varessin incanit di becadis, 
lis varès tiradis für cu lis mans o sfracajadis di rabie. 

— Bat! Bat, Gusto! — 

Il frutat j ’e dave ce ch’al podeve, ma nuje di fa: lis 
ás no intindevin di mòvisi dal zòndar. Ma nancje Min nol 

intindeve di rindisi e al tignive sot il bòz come une uate. 
Cjavestris lòr, ma cjavestri ancje lui! 

— Bat, tù! Bat! — j zigà a so fi — e dis daür di me: 
la cere ai sanz! la cere ai sanz!, ch'al sarà ben un moscjo 
di sant interessât, e lis fasarà distacà di chel zòndar malan- 
dret. Bat, Gusto. Bat! — 

E cussi, pari e fi, par un piez, a cjolsi la volte l'un 
cun l’altri, come tes litaniis: — La cere ai sanz! la cere ai 
sanz! — e, zic-zic, zac-zac, la solfe de sésule sul falzet a 
compagnáju tal daj e radàj dal moràr al bòz. 

Si, al pareve che chel minuet ali alc al vès di zovà. 
Difat, une af cumò e une di bot, a’ svolàrin dal zòndar fin 
al bòz. Ma no ur someave masse di fermási. A’ cerzavin 
la mil e dopo a’ tornavin a svolà vie. E Min a pena. E al 
pena tant che si dezzidè a compromètisi par vé sodisfazion 
di lòr. A cost di piardi dut il so, ch'e jere oramai doven- 
tade une disfide tra lui e il scjap ribel, al gambià regjstro: 
— Dis: la mil al non di Diu, alore! — j berlà a Gusto. — 
La mil al non di Diu, che si movaràn ancje i sanz par vé 
la cere!... —. 

E Gusto a daje cul zic-zic, zac-zac e la gnove gjacu- 
latòrie: — La mil al non di Diu! La mil al non di Diu!... —. 

Cheste sì ch'e zovà pardabon. Lis âs si dezzidèrin a 
svolà tal bòz come clamadis de vòs di un paron. E Min a 
berghelà ce ch'al podeve di paure ch'a gambiassin indèe: 
— La mil al non di Diu!... —. 

A Gusto, che si veve scanat la sò part, quanch'al vio- 
dè che il plui al jere fat, j vigni un scrüpul: — Bon, bon, 
pai! Va ben la cere ai sanz e la mil al non di Diu, ma a nò 
ce nus rèstial? — 

— Eh, eh! — al riduzzà di furbacjot il pari. — Lasse 
ch'a vàdin dentri tu, fi...! — 

E dentri ’a lèrin, dutis, e Min al quistà une gnove 
famèe di às di meti a pro: a pro dome par sè, come ch'al 
slengonà qualchidun. 

Par di la veretât, duc’ si vigni a savé che, di chel bòz, 
Min al gjavà cere e mil a pesenài, ma nissun, ce tante di 
ché cere ch'e fo dade ai sanz e ce tante di ché mil al non di 
Diu. 


ZUANTONI IL CJARGNEL 


J disevin « il cjargnel », e dome a lui de sò famèe — 
va a capî la int, mo! — ancje s’al jere vignût-jù di Cjar- 
gne cun pari, mari, une sdrumie di fradis e duc’ i garabà- 
tui, quanche i cjargnei si sparnizzàrin par dute la Basse a 
fà i sartôrs, i muridórs, i boscadórs, i terazzirs, i artisc), in- 
sumis, che lajù, squasi a pél de marine, a ’nd’ ere une vore 
di bisugne e duc’ a’ san parcè. 

Si clamave Zuantoni e jo lu cognossevi ben parvie ch'al 
jere doventàt gno barbe, dato che, dopo vé stat tal militar 
— che ché e jere la usanze — al veve cjolte une sûr di 
mé mari; e 'o puès zurà che nol jere « senze Diu », come 
che, cui sa parcè, si use a di dai Cjargnei. 

Di glesiis e di predis, Zuantoni, al stave lontan plui 


ch'al podeve, chel si. — No covéntin — al diseve lui — 
par vé da fò cun Diu! — E nol jere nancje di prová a dis- 
voltálu. 


Diu e So Fi, che no lu clamave mai Gjesù come ch'e 
faseve puare mé agne, dute glesie e aghe sante (che, anzit, 
par jé al jere il Signorut-chel-benedet), lui, Ju tratave da 
par a par, di umign, di podé dij la porche o fàj la buine 
cere, quanch'al jere di just. Di just par lui, si capis! 

Un an ’e jere stade tante di chè ploe, par més a lunc, 
che in avost ’e veve fraidit il fen e mufide squasi dute la de. 
Par setembar al pareve ch'al vès di là dut in ledàn. A Zuan- 
toni j lave fràide une biele tasse di lens di brusà ch'al veve 
a viart tal curtil: fassinis di lens di baraz e di noglár par- 

sot, stielis e zocs di ròl, di ôl e di olnar ben a nivel parso- 
re: juste il dibisugn par un inviär. 

La int, ch'e veve fede te bontat di Diu, "e leve in gle- 
sie ogni sere a preàj rosaris, cun dutis lis parz e lis instàn- 
ziis, e a cjantàj misereris, par ch’al fasès bonà ché maludi- 
zion di ploe; Zuantoni, invezzit, al jessive tal curtil sot de 
ploe, e cui pugns par àjar, Lu porconave e j berlave di fi- 
nile, se nol voleve vé da fò cun lui. Eresionis, che puare 
mé agne ’e coréve a butàsi in zenoglon denant di un Crist 
di len picját daür de puarte dal us di cjase: un cristut di 
nuje, si varès dit, carulàt e ingrisignit e mal intorteát, ma 
vecjon di dusinte e passe ains, che Lu vevin preât duc’ 
chéi dal so zoc, e jé Lu veve vût in dote e Lu tignive inghir- 
landât di ulif e Lu riverive simpri e sconzurave cuintri il 
mal, massime quanche Zuantoni al porconave. Nancje no 
s'impensave, jê, di tontonáj a Zuantoni ch'al barufave da 
spes cun Diu ancje par mancul di ché ploe ch'e mufive dut 
in chel an: a jé j bastave cori a inzenoglisi denant dal so 
cristut di len — une giaculatòrie e un « Signorut benedet » 
a fil di vòs! — par stà cul cûr in pas. Cun ché fede ch'e 
veve jê, no leve fraide nò la tasse dai lens! 

Ma Zuantoni, che di gjaculatòriis come chés di mé 
agne no "ndi veve mai ditis, nol jere di chel istès paré. Ché 
ploe po, ch’e vignive-jù di disfa dut il mont, al jere Lui — 
Chel lassù — ch'al veve di fermále! Al veve ben di jéssi 
un mit par Die capi. E alore j vignì-sù la miór pensade 
ch'al vès vit di vite sò. Al lè svelt in cjase, al dispicjà de 
puarte il Crist ingrisignit, si rimpinà su la tasse dai lens, 
Lu pojá-jü tal miez intant che il cil al sglavinave a caratéi. 

— Sta li mo! — dissàl — E se no tu ds là frait, disij 
a to pari di fermà di plovi! — 

E contenton al vigni-jù par là a siaràsi in case a spietà 
che il Pari si movès in pro dal Fi. 

Vie pe gnot, difat, si bonà la ploe e, sul fà dal di, a 
planc a planc al vigni für dai nüi un sorelut ch'al impro- 
meteve di mètisi al bon. Ormai il bon timp al tornave dal 
sigûr. « Diu al veve scoltade la int di fede », a’ fòrin svelz 
a sentenzià i predis; e un « Te Deum » al fo cjantàt a bote 
cjalde e a glesie plene. — Mostro di un cjavestri! Riscjo 
che no j riuini il fi par fâmi intindi! — al pensà invezzi 
Zuantoni; e al tornà a picjà il Crist tal so puest datir de 
puarte de cjase. 

Ma cussi slontanansi j dè une smicjade di voli a chel 
Crist: — Crodèvistu ch’o ti vès lassât a fraidi su la tasse? 
— j disè. — No ài mico un cûr di piere jo! Però cun to 
Pari al è ràr che no scùgni fâmi intindi di carogne!... — 

Mé agne ’e jere intant tun cjanton ch’e preave lis sòs 
gjaculatòriis e dal sigòr no à viodüt nuje, ma Zuantoni al à 
zurát fintremai in pont di muart che il Crist ingrisignit e 
carulât j à smicját di voli ancje Lui. 

E alore, ancje s'e j disevin « il cjargnel » cun chel alc 
altri dapròf, Zuantoni nol jere afat « senge Diu sl 

L’ USURAR 


Une volte il marcjât dai mus di un pais lajù di nò al 
jere tra i plui inomenáz dal Friül. I miôrs mus ju contra- 
tavin squasi duc’ ali e a’ jerin preseàz une vore, parceche 
no jere, jù pe Basse, une famèe di boins parons e contadins 
che no j conventas almancul un mus. 

Machignis no ‘nd’ ere e i cjavai ju vevin dome i so- 
restanz e i siorons, ch’a jerin in pòs. Pes caretis, pes ba- 
relis, ancje pe uarzine e ancje par qualchi biroz, a’ lavin 
di cane. E alore a chel marcjàt ’e lave simpri un grum di 
int par vendi, par comprà o par stimà o, magari, ancje dome 
par curiosà o par frajà, cu la scuse dai mus, che il vin al 
lave a caratei, e a pòdinis lis sopis di tripis, ancje se bon- 
danze di bèz no ’nd’ ere masse par nissun e il frajà al lave 
sul cont dai afàrs o, plui dispès, sul librut dai ustîrs. E no 
si pò nancje di che duc’ chet ch'a vevin di compra un mus 
a’ vessin vit tal sacheton i bèz par pajálu. A ’nd’ jere pòs, 
anzit, di chei. Par chei altris, al jere simpri a man un siorut 
ch'al veve banc in plazze, pront a imprestàju a usure: al 
cent par cent. Mai di màncul. Ancje al dusinte par cent, se 
al podeve. Par chest al veve quistât — « quistàt » — al 
diseve lui! — robe e capitàl che nissun nol jere mai rivàt 
adore a stimà. Ai pùars ur diseve, però, ch'al jere pùar; ai 
siôrs che prediál e bancjs, e parinc' senze culumie, simpri 
lì tra i pis pronz a gafáj il so, e femine e fis e nioris senze 
antiviodi, lu paravin a spiz. Par sé j bastave un vistidat di 
frustagn, inviâr e istât, fieste e disdivore; un pâr di cjalzuz 

di bavele, une scufe e une siarpe di lane di piore, scjarpide 
e gucjade de sô femine, pal frêt; e un pâr di scarpez di 
piezze, cusiz a man cul spàli dai stopins frujaz, par spara- 
gna. Chei altris de famèe, invezzit, a’ vevin bisugne di dut. 
S'a fasevin tre pasc’ in di, come duc’ i cristians, j lave al 
cûr di viodi a strazzà tante robe, che il cuarp, stant ai siéi 
càlcui, al podeve stâ-sù benon dome cun tun past in di. Ma 
mico di macarons e rosc’ e golosez, veh!: une cjazze di lat 
cu la polente, une scae di formadi e daùr, ché sì!, une piro- 
nade di lidric cu lis frizzis! — A panze sclagne si sta plui 
lizérs e si lavore miòr —, ur diseve a duc’. — Il bultric 
plen ti distude la lûs dai vôi e ti imbredèe il judizzi —, al 
zontave. 

Al veve dome ché di ingruma e di nuj'altri al gjoldeve 
fûr che di stà a cjalà il so grum di bèz. Ma no si conten- 
tave squasi mai di stà li dome a cjalâlu. Lu grampave se- 
neds di messedálu e nol jere bon di stratignisi di slissotálu, 
di sfreolalu, di cjarinàlu, e podopo di daj sot a figotàlu, a 
cuzziâlu e a cibiscjaj, come une cjzze in calòr, ch'al faseve 
stomi. 

J disevin l’abreo, ma qualchidun al malignave par sot 
ch'al jere cubiât cul diàul. Lui, però, j tignive a passà par 
omp di glésie e ogni fieste al comparive tra i prins a messe 
grande. Al veve il so biel banc di nujar, juste dacis dal coro, 
cul non scrit in grant sun tune liste di leton: lu veve fat 
fà di un marangon, par plui dal indopli dai bèz che j veve 
vit imprestàz. E al plevan, che nol veve tant ce gjoldi, j 
faseve fà une gabane gnove ad an, ma par no pajà il quartés. 
Il puar predi nol olsave a dîj nuje par no piardi ancje ché. 

Duncje chel siorut, cul so banc in plazze, tes zornadis 
di marcjât, al veve il so dafà. Stant ali, sul cjadreon, al tra- 

tave i siei afars. Al cognosseve duc’, chei dal país e chei di 
lénti atòr, e al saveve trop ch'a valevin. Pai foresc’ al do- 
prave dome un tic di nas e voli, e nol falave mai. Lis sòs 
litaniis a’ jerin simpri chés: — Chel mus ali? Al val tant 
e tant ti doi, Tin, ma cjò, firme ca! Il dopli fra quatri més, 
se nò la tò bràide 'e je mé! — 

— A ti, Jacun, nuje! Tu bevis masse e te stale no tu 
as plui nancje une code... — 

— Oh, riverit, siôr Vigj. Lui ch’al domandi. A lui, su 
la peraule; ma su la peraule, s'intint, ancje chel vignalut 
di sot —. 

Cussì ogni di di marcjàt, mo cun Tite, mo cun Meni 
o cun Gjenio o cun siòr Toni o cui contadins di Vil’ di Var 
o cui cràmars di Rivignan; e fin cui pescjadôrs di Maran, 
ch'a làvin par dut cu lis caretis a vendi pès e ch'a vevin 
di garanti dome cul pescját; e cui boscadòrs di Muzzane e 
di Cjarlins, ch'a metevin in pen di garanzie lis caretadis di 
len di pas o di baraz. Ma senze baratins di miez, che lui 
nol veve bêz di butà-vie pes missetariis di qualchi falulele 
ch'al veve ché di dispicj lis svànzichis dai moràrs senze 
fature. 

Duc’ chei ch'a jerin capitáz tai sgrifs dal usuràr a’ va- 
ressin pajât cui sa ce di savélu muart. Qualchidun j bra- 
mave, di sot-vie, qualchi fole, qualchi azzident o qualchi in- 
gropament di budiei, e si sarès metüt in grìngule se il diàul 
s'al vès menât cun sé: lui e i siéi libris malandrez dai conz! 

J capita une dì al usuràr un câs, tant für dal ordenari, 
dulà che il diàul al veve ben mitude la sò code, che duc’ 
crodè ch’e fos vignude l’ore juste ancje par lui. Ché juste 
e ché bramade. E duc’ a cori, in ché dì, su la plazze dal pais 
cui a zigà, cui a preà, par ch'e spesseàs a vigni. 

3 - NEGRO - Ajar de basse 


Di sorunviàr, al usuràr ogni an j vignive par cjase un 
sclàf par baratà, tant par tant, miluz cun panolis; e di chel 
afâr li si rangjave la femine dal usurär. 

In ché di il sclâf al veve puartàt-jù cinc sacs di miluz, 
ma a "mi voleve baratà dome quatri e un fàsal pajà in mo- 
nede, par compri un alc di marcanzie che j vevin comandat 
a cjase. La femine dal usurâr no vè nuje ce di sui quatri 
sacs di baratà, ma pal quint lu manda dal so omp che jé, 
di dopo maridade, no jere mai stade in béz e no veve mai 
palpât un bagatin. E cussi sclàf e usuràr si cjatàrin muse 
a muse cun ché di mètisi d'acordo. Ma ghignis di ché fate, 
un sclâf e un usurâr, nancje s'a fossin stâz fin a l'ore dal 
Judizzi Universal, cul Arcàgnul Gabriel a D di sensàr, si 
saressin rindûz a une reson. E alore, masse pòc par un, e 
masse par chel altri, a’ marcantàrin tant di clamà dongje 
tante int che in tun amen al fo dut un davoi ch'al scugnì 
mòvisi ancje il questurot. 

AI jere stàt in chel che il sclàf al veve slungjade la man 
sul banc dal usurâr e, gafàt un fas di béz, al veve tacât a 
trabascjà tal so lengàz e a fà sconzürs cun cuárs di déz e 
e messedamenz di mans, che duc’ si segnàrin, e, cun quatri 
salz, al jere scjampât für de plazze. L'usurár al tacà a zigà: 
— Cjapèjlu! Cjapajlu! —, ma nissun lu secondà, anzit, 
qualchidun j fasè parfin la gjambadòrie al questurot ch'al 
veve ché di fà il so dovè. 

L'usurár al jere jevât in pis contrafat, cui vói für dal 
cjaf. La int che si jere dade dongje ’e lave cjalcjansi simpri 
plui atér dal banc, salacór cu l'intenzion di fracassálu. Qual- 
chidun al slungjave za lis mans; ma un boe di ajaron, jevât 
a colp, dome cun tune bugade, in tun marilamp, al veve 
scovat vie dal banc e i bèz e lis cjartis malandretis, ch'a si 

sparnizzarin, svoletant di ca e di là, atòr pe plazze. E la int, 
alore, svelte a cori sot, cul nas in sò, daspant cu lis mans 
paràjar, par gafà alc, e berlant improperis e bramazions 
cuintri dal usurâr ch'al pareve lat far di sintiment; al ur- 
lave come un lóf e al saltave come un cavret. Si fermà 
dome quant che s'inzopeda tal cjadreon e al colà pardaùr, 
blanc come di cere, sbavant e ingropansi "ër di sé. Lì, par- 
tiare, al moveve dome i lavris e al pareve ch'al cisicàs gja- 


culatòriis. — Al mûr! Al mar! — a’ disevin chei ch’a jerin 
dongje. — J ol clamât il plevan —, al veve dit il questu- 
rot, sburtant indaür duc’. — Vàit a clamálu svelz, ch'al 


mùr —. Un, dal sigùr, al jere za lât, tant che il plevan, che 
nissun lu viodeve mai par lenti tes zornadis di marcjât, al 
rivà lì subit cul libri dal ufizzi. 

Un altri in chei stáz ali al varès fat dûl ai clas; ma 
l'usurár nò, ché bestie. Al podeve là ancje senze il non di 
Diu, par tanc’ di lòr, ma, stant che il plevan al jere lì, ch’al 
les pür ancje cun Chel! 

Il predi, viodint ch'al moveve i lavris, si jere sbassât 
par sinti ce ch'al diseve, ma nol jere rivât nancje rèt la 
bocje ch'al veve petàt un salt indaùr e, scjampát für, se- 
gnansi, al diseve a duc’: — Al è indemoneát! Al clame il 
diàul. Nol dis nuje altri che « Cudicjo... Cudicjo! » come 
s'al preàs! 

La int si jere strente a cercli intòr di lui e ognidun si 
sintive in dové di sugjeri ce ch'al jere di fò. Nol jere nuj'al- 
tri di fà che binidilu, stant a un; lassálu li a roseási come 
un cjan, stant a un altri. Ma un predi al sa ben lui ce ch'al 
è di fa. E il plevan si jere za inviat viars la glesie, invidant 
la int a laj daùr, quanche un ciart siôr Tilio si visa a colp 
dal sclâf: — Alèil sclâf — al veve dit — che, par so- 

merzi l'usurár, al à clamât in so ajût il diàul. Lu ài sintût 
jo ch'al zigave a plene vòs « Cudicjo! Cudicjo! » prime di 
sparî. E il « Cudìcjo » al è cumò tal usurár! 

Nol muri, in ché di, ma d'in ché volte no si movè plui 
di cjase. S'a tentavin di movilu, j vignivin lis bavis e il 
convuls e si indemoneave pardabon. Simpri sintát, di e gnot, 
sul cjadreon si distudave a planc a planc. Si ripiave un tic 
juste qualchi volte, e j lusivin i vói s'al sintive a zinghinâ 
béz. Ma fin tal ultin j restà il moviment dai lavris che, par 
un fil sutil di flát, a' fasevin jéssi simpri ché peraule, dome 
ché, in continuaziòn: « Cudicjo! Cudicjo! ». 

Une di — la ultime — la butà fûr in tun zigo, ch'al 
ribombà par duc’ i cjantons de case: al tira i vôi, al alzà 
un pugn cuintri dal cil e al muri cussi, senze il non di Diu. 

In chel pugn j cjatàrin une monede d'àur ch'e fo so- 
terade cun lui, parvie che nissun nol volé véle, nancje i siéi 
di cjase. 

LA PLUI GRANDE FATURE 


Siôr Checo Pozzàr, di un paisut vie pe Basse, al jere 
restàt bessól cun qualchi cjamp di tiare e un par di bèstiis 
te stale, Chel di lavora la tiare e governà lis bestiis nol jere 
mai stat il so mistir, e nol intindeve di imparálu di vecjo. 
A lui j veve simpri plasût di paré bon e di compari cun 
tun'ande di cont che al faseve sudizion, tant alè vèr che 
duc’ j davin dal siôr Checo come s'al ves vût une vorone 
di bêz. Pai lavórs in campagne e pa lis bèstiis al clamave 
int a òpare che, par sòlit, a’ jerin fantaz che j stavin sot 
al carantan e che, par cont di faturis, lis vevin fatis dutis 
bielzà. Par lavorà, chés òparis no vevin bisugne che nissun 
al stes li a sflanconális. A” jerin simpri in vore di un soreli 
a chel altri e a’ stavin sù cun pòc plui di une cjazze di mi- 
gnestre, cun tun spel di formadi e un quart di aghe cul asèt. 
Il lôr dafè lu vevin, invezzi, quanch’e jere ore di fasi paja. 
Siôr Checo nol dineave mai ch'al veve di pajâlis, ma cul 
rimpìn ch’al veve di là a cjoli i béz in bancje, ur prometeve 
simpri pal indoman. 

Stant che chel moscjo di doman al intardave a vignî, 
une dì lis dparis a’ dezzidèrin, dit e fat, di presentàsi in 
trop denant di siôr Checo. 


— Né o’ vuelin i bèz che nus vègnin! — al disè un 
par duc’. 

— Parcé di nò! — ju sigurà siôr Checo — Ma no 
stait a crodi di fò fature dome vualtris... — al disè par bo- 

nâju; e po al domandà svelt: — Savêso vualtris quale ch'e 
je la plui grande fature in chest mont? — 

I fantaz si cjalàrin in muse senze savé ce di e cul scrù- 
pul che siôr Checo ju cjolès pal boro. 

E chel: — Sù mo, diséjmale. — 

— Par me, mená-für stran dal « scorteglon » (1) — 
al tentà un, dut sudizionés. 

— A "md è une plui grande — al disè siór Checo me- 
nant il cjáf. 

— Gjava bosc cul sapon — al fò pront un altri. 

— Sea fen di chel dai prâz di miez. (2) — 

— Puartä-sù sacs sul cjast. — 

Ma siôr Checo al diseve simpri di nò cul cjàf. 

— Butä-jù modon in fornâs. — 

— Discosola fasûi cuintri voe. — 

— Stratignisi di porconà quanch’al covente — al disè 
il prin che za j montave il fùtar. 

— Nò, nò! — al dineà siôr Checo — A’ nd'è une 
plui grande: une vore plui grande. — 

— E alore, che nus 'e disi lui quale ch'e je — al dè-sù 
cun malegrazie chel dal fùtar. 

— La plui grande fature ch’e je in chest mont — al 
sentenzià siór Checo — ’e je chè di fà il siér e no podé, 
fantaz! — 

E cussì ju pajà, ma in curt la sò tiare ’e doventà di 
comùgne. 


(1) Alè un sit tal pantàn de marine. 
(2) I «priz di miez » a’ jerin plens di jarbe rosse e dure, buine di 
rompi ancje la crüchigne e no dome la lame dal falzut. 

IL NIN 


Di dut ce ch’a vevin cirût di insegnàj a scuele, al Nin 
— une volte für — j jere restât tal cjaf dome chel fruz- 
zonut de storie romane indulà ch'a còntin lis crudeltàz e 
strambetàz di Caligule, un di chei maz di imperadórs ch'a 
"ndi vevin fatis di ogni pèl par sbalsamî la int dai lôr timps. 
E il Nin al voleve someàj par fuarze, a Calìgule! 

Jo ’o soi sigür che il Nin nol jere ni mat e ni trist di 
cûr come ch'al diseve qualchidun, ma ch'al veve dome ché 
di fâsi viodi, cumbinant magari une bulade in dì, par fàj 
pòre ’e int, e cojonâle e ridij daùr. Al veve il gust mat di 
svantàsi di no vê pôre di nuje e di nissun. Quanche j vi- 
gnive sù chel gust, al cjapave lis moscjs vivis par gjaváur 
lis alis, al coreve a foropà cun tun len duc’ i furmiárs ch'al 
cjatave par dopo talpassá lis furmiis ch'a scjampavin spasi- 
madis, al tajave i làstics des cjalzis di sò mari par fà lis 
fiondis di clapadá lis cjcaris de lûs pastrade e lis gjalinis tai 
curtii e ancje lis zisilis in svol; al impirave par daûr lis 
’savis cu lis canelis par sglonfális e, dopo, al vignive di me 
a svantàsi sbacassant. Jo no ridevi frègul daûr di lui, ch'o 
vevi dûl di dutis chés besteutis ch'al tormentave, e, alore, 
lui mi cojonave e mi diseve: — Tu sés piés des pissonis 
e tu t'e fasis intôr ancje tù di póre e tu ti stomèis par nuje. 
Viôt jo, mo, ch'o soi Caligule e no ài pòre e stomi di nuje! 

E, par dâmi une prove, al cjapave une lisiarte — une 
lisiartute dute vivarose — j distacave il cjaf cui dinc’ e 
m'al spudave intòr. Mostro di Caligule! 

A’ capitavin di chés zornadis che jo e il Nin ’o jerin 
dentri e für de stale di so nono dulà ch'al jere simpri qual- 
chi pujerut, parvie che il vieli, di tre cjavalis ch'al tignive, 
une dal sigûr, in ogni timp dal an, la veve latoàne. Dome 
ai pujeris no j faseve dispiez o malegràziis, lui. Anzit, chei 
ju cjarinave e figotave simpri. A un, une dì, dopo di véj 
patafuzzát i òmbui, juste par someáj in dut a Caligule, j 
disè: « Crès! Crès, tù, che ti fasarai senatôr! ». Pò stàj che 
il pujerut no j vès tignüt frègul di doventà senatór, dato 
ch’al sbarà par daûr un pan di chei che, se j vès cjapàt al 
Min, lu varès mandàt par un piez tal ospedàl. 

Un an, la vìlie dal dì de Sense, cjapanmi dentri ancje 
me, a ‘n’ cumbinà une ch’e fasè là für dai semenáz dut il 
paîs. Là di nò, ’e je ancjemò l'usanze di fà fieste grande in 
chel dì e duc’ j tègnin che il paîs al pari bon. Par chest, 
nissun si dè di maravèe se il muini, in chel an, nol si jere 
contentàt dome di netà e di furnî la glesie par dentri e par 
fòr, ma al veve vude ché di lustrà ancje lis cjampanis... par 
für, che s'intint, e di inflochetà ancje lis balconetis dal cjam- 
panîl. Nol è alt, par dî la veretàt, il cjampanîl dal gno paîs 
— anzit, tracagnot pluitost — ma al à une ponte cussì ben 
spizzade ch'al pâr che si jevi für de tiare par impirasi dret, 
lassù, come une fusete, in tal miez dal cîl. E cun ché ban- 
dierute di late, ch'e zire cul soflà dal àjar, ciulant magari 
quanche la bertuèle ’e reste senze uèli, al à Pestro di visa 
ch'al è lì ancje lui, vif, e cun tante voe di jéssi calcolát, cja- 
lat e saludát. E calcolát, cjalat e saludàt al è simpri stat, 
e di duc’, tant di chei che j son simpri dongje, tant di chei 
ch'a son vie pal mont e s'al sumiin seneòs. Dopo dut, co- 
me che si dis, il cjampanil al è il paîs e, alore, si scugne 

voléj un ben di vite e tignilu cont e, parcè di nò, magari 
ancje inflochetalu, quanch’e ven sò ché! 

Dapit dal cjampanil, cjalant la strade grande, 'e je an- 
cjemò une sente di piere, lustre e frujade parvie che i viei 
e i zercàndui e’ an simpri usát di là a sentàsi li, par polsà 
o par passisi, a biele ore, di cil, di soreli e ajarin. Ancje jo 
e il Nin 'o làvin di spès a sentàsi su ché sente par conta 
tros otomòbii ch'a passavin su la strade, ch'a jerin une vore 
rârs in ché volte: ma quanche no jerin viei e zercandui, che 
no nus lave chel spudicja di bago o il spulzinàsi ch'a fase- 
vin e no ju capivin quanch'a tabajavin tra di lòr, cu la vòs 
vajote, di privilègjos e di bintars, di bagatins e svanzichis, 
di pugnuz di farine e cjazzis di mignestre, di cuintriban- 
dirs e pulizàis, di mucs e pirlustràz, di gjenerài e di bandie- 
ris, di trinceis e sclopetadis... robis di un mont che, a nò, 
nus pareve ancjemò di prime di Caligule! S'a jerin lòr su 
la sente, nó 'o corevin atór atór dal cjampanil, smicjant ai 
uceluz cu la fionde. Al jere il Nin che ur tirave, ch'al veve 
un voli mostro, nò jo. Jo, la fionde, la vevi dome par braure. 

Ancje in ché vilie de Sense ch'o disevi, jo e il Nin ’o 
lavin a cjazze di ucei, cul nas paràjar, atòr dal cjampanil. 
AI fo parvie che un ucelut al svolà für par für di une bal- 
conete, ch'o viodèrin il muini ch'al lustrave lis cjampanis. 
AI jere in pis, sul biel ór in für de mezane, cu la panze 
fracade intór di jê, che j dave tant di lustrifin. Al Nin, a 
viodi il muini là ch’al jere, j vignì sù a colp il gust mat 
des sòs buladis, tant che i vòi a’ tacàrin a lusîj come quan- 
ch’al impirave lis ’savis par daûr. Dal tì al mì al cjapà la 
corse e mi zigà: — Ven! —. Jo no jeri nancje mot che lui 
al veve spalancade la puarte dal cjampanîl e al jere jentràt. 
Quanche j rivàj daûr lu viodèi ch’al veve brincade la cuar- 

de de mezane e al strizzave par tiràle. Mi lassà a colp il cja- 
vez e: — Tire! — dissal. 

— Parcè? — j disèt jo. 

— ‘O ridin — dissal lui. E lu disè serio. 
mòvisi, tiran'nus sù adalt, picjàz pe cuarde, e po dopo jù a 
colp, e sù, e jù, ch'al jere un plasé di ridi e di gjoldi come 
pôs in chest mont. Il banducel nol veve fat ancjemò une 
sglongjade che si sinti a zigà e a vigni int. Il Nin al mola 
la cuarde e al scjampà fùr di corse. — Scjampe! — mi zigà 
— ch'e ven dongje int —. 'O scjampai ancje jo, ma für mi 
vignì ché di fermâmi a cjalà in sù. Il muini al jere imbraz- 
zàt a cavalot de mezane e j jere tant ben fracât intôr ch'al 
pareve ch'al fos un alc di jé. Mi scjampà di ridi di tignimi 
la panze. Il muini al jere lassù a fà din-don cu la mezane! 
'O pensavi ch'al vès vòt di ridi ancje lui e invezzit al ziga- 
ve di póre. Al jere un spetàcul a viòdilu: mo al jessive di 
une balconete, mo di chealtre, din-don, ma al continuave a 
zigà come un disperàt e al cjalave jù cui vôi di fûr dal cjàf. 
Quanch'al scomenzà a fami dil, 'o vevi za intôr di me la 
man dal uardean che mi veve brincàt il cuel in tune smuar- 
se. Il Nin al jere lontan ch'al ridazzave, saltuzzant e sbe- 
leant. Nissun no lu cjapave plui, chel mostro! Me, invezzit, 
il uardean mi veve tes sòs mans e, intant che mi sgarfave 
tes sachetis, mi patafave il cjáf e mi dave rips tal cil. 

— No si pò daj tal cjâf ai fruz —, j disèj jo, vajuz- 
zant. — Tas! —, dissàl lui. Mi gjavà fòr de sachete la 
fionde e, pestanmale pal nas: — ’O volevis copàlu — al 
zigave — carognatis! E cheste, sastu o no sastu ch'e e proi- 
bide? — 

— Nb, jo, che no lu sai! — mi riscjai a dij vaint ce 
ch'o podevi — "E je par trai "es pojanis... —. Ma chel, 

svuarbât di rabie, nol stè nancje plui a sintimi e mi patafà 
ancjemò, par denant e par daùr, fintremai che nol viodè 
a spissulâmi il sanc dal nâs. Ancje il muini si fasè indenant 
par dami jü pe schene la part che j partignive, ma, viodüt 
il sanc, si stratigni. Si bona, e al smena il cjaf di ca e di là, 
come a dimi che, moscjos, j 'e vevin fate gruesse, e ancje 
viars il Nin al fasè di moto, cu la man, di daj. Il Nin j 
sbeleà di bulo, ma a lui j jere za passade la voe dal svindic. 

Tal doman, di de Sense, in glesie, a mi e al Nin ch'o 
jerin a gjèspui, in coro, un dongje l'altri, quanche nus pas- 
sà denant, zinghinant la borse, nus fasè bocje da ridi a du- 
cjdoi. Ancje se jo j vevi metüt dome une palanche e il Nin 
un carantan. 

S'a torni, al di di uê, tal gno pais, il Nin no lu cjati 
plui. Al è lat a fâj dispiez ai àgnui. Il muini, invezzit, cui 
siei novante e passe, al è ancjemò ca. Ogni volte ch’o voi 
a saludálu mi ven incuintri, strissinant i pis e pojansi al so 
baston di clari, par dimi: — Ce gust ch’o varès di tornà a 
fâ din-don su la mezane...! —. 

IL VICJARI E I FRAMASSONS 


Ancje in tal gno pais, sot da l'Austrie, a’ jerin uns 
quatri patreoz che, magari senze espònisi masse, a’ vevin 
fate leghe in pro da l'Italie. Cussi a’ còntin chei ch'e an 
simpri tignùt note di dut e, di pari in fi, lu àn fat rivà fin- 
tremai a nò. E, a’ zòntin, no lavin frègul d'acordo tra di 
lôr: chei quatri patreoz, si sa! Ma si sa ancje che chei ch'e 
an simpri tignût note di dut, a’ jerin de bande contrarie. 
No ch'a fossin cui zafs da l'Austrie, ma a’ tignivin de ban- 
de dal Pape che da l’Austrie al veve un bon apogjo par man- 
tignî stàt e cundizion di sovran. Darest il vicjari ur busi- 
nave simpri, massime dal pulpit, che stà cul Pape al oleve 
dî stà indulà che si jere nassùz, ven a stàj tal grin de Sante 
Mari Glesie, sot la man dal Signôr. I patreoz s'infotavin 
di ce ch'al predicjave il vicjari; lór lu vevin in piche e a’ 
jerin duc’ d'acordo di svindicisi. 

Pal vicjari e pai siéi, i patreoz a’ jerin duc’ framas- 
sons, ma framassons no ’nd’ ere invezzi nancje un: uns 
tre — i siorez dal pais — a’ jerin liberái, un pâr mazzi- 
nians, e Turo Picjuti e Pruvin Lete fedelons di Garibaldi, 
che, di fat, a’ jerin stàz lòr a scrivi, in tai dis di Bezzecca, 
sul mùr de canoniche: « Con le budele dei preti faseremo 
cordele »! Par di la veretât — come ch'a san duc’ — ni 
Turo ni Pruvin, Garibaldi no lu vevin mai viodût. A” ve- 
vin vude ché di là cun lui tal '60, ma no jerin rivàz sul 
puest là che ju spietavin, par là vie insieme, Jaroni Gnesu- 
te, siór Paulin Scarpe di Latisane e Vigj Rive di Palazzül 

(ch'a fòrin di chei dai « Mille »), parvie che, subit für dal 
pais, a’ vevin batüt il nas 'tòr dai sbiros cu la sclope pron- 
te, e ur è bastade ’ne olmade di brut par fâju cori indaür. 
Ma par Garibaldi a’ son stàz simpri listes, e a’ si son faz 
für a muse viarte, tal "66, tal timp dal armistizi di Cormòns, 
quant che duc’ a’ savevin che il Friûl al veve di là cu l'Ita- 
lie. Dome lór, però, a muse viarte, che chet altris, liberai 
e mazzinians, no olsavin ancjemò par paure di tradîsi pri- 
me da l’ore. A’ lavoronavin par sot, chel sì, par fàsi un 
merit senze riscjà masse. 

A’ forin chesc’ chì a montà il svindic cuintri dal vi- 
cjari che nol voleve rìndisi a lassà là il Pape pal so distin. 
E al fo sielzût Pruvin par mètilu in opare. 

AI jere stat dezzidüt di fà saltà für Pruvin in golîr e 
piche e cun tune bandiere tricolòr in man, par zigà « Vive 
Garibaldi » quant ch’al fos passat pe strade il vicjari. 

Sielte une domenie, quant che aromai 'e jere bielzà 
lade a spiz la paronanze dal vicjari e ché dai sbiros, i pa- 
treoz a’ jerin pronz daùr di une cise, dongje de glesie, a 
spietà ch'e finis messe grande e ch'al comparis il vicjari. 
Pruvin al jere ben parecjàt: bandiere in man, muse dure, 
piche sul cjaf; chei altris duc’ atenz in paisse. 

La messe, nancje par dispiet, ’e tardave a fini, e daùr 
de cise si jere mot un ninin di gnarvòs. Un trop di fruz, 
jessüz di messe sburiz, al jere stat il segnàl: pront Pruvin, 
in scrufujut, par saltà ftir; chei altris daùr a cuca pes sfesis 
des ramis. 

Int a plene strade e, ultin, bessól, cul libri dal ufizzi 
sot il braz, e ancje lui la piche sul cjâf, il vicjari. Serio, si- 
gir, content di vé fate ancje in ché volte la part che j spie- 

tave e di vé servit il Pape in sante ubidienze e umiltàt, al 
vignive indenant, e al faseve un tic di sudizion. 
Pruvin no si sintive masse sigùr de part che j jere to- 


cjade. — Vèlu ch'al ven! — dissàl Turo. — Sta pront! — 
j disè un altri. — Salte fir cumò! — j zigà un sioret dai 
liberai. 


Il vicjari al jere rivàt a quatri pas, ma Pruvin nol veve 
fuarze di jèssi. — Sòpo, sòpo, boe! — al porconà il sioret. 
Ma Pruvin al jere fèr, in scrufujon, cul cül un póc in sù, 
pront a peta il salt, ma inclaudàt partiare. Zigàj, pocálu, 
porconàj: no valeve nuje! 

Aromai il vicjari al jere rivât a ret di lòr, e alore il 
sioret si dezzidè: un rip tal cùl, risolût, e il puar Pruvin 
si cjatà, juste tal miez de strade, muse a muse cul vjciari. 

Cul colp, Pruvin al veve podüt tornà in sè e visási che 
la veve sù cui predis. Alore al tira flat, al alzà adalt la ban- 
diere e al zigà a dute vòs: — Vive Garibaldi! — 

Il vicjari si segnà e al tirè vie dret senze abadaj. 

IL FAMEI DAL CONTIN 


Jacun al jere famèi dal contin ch'al jere plui tirât di 
une buse di cûl di gjaline. Nol podeve di, perd, che j ves 
dineât un acont sul vé di vé. E duc’ crodeve ch'al fos un 
bon omp. 

Di aconz, Jacun, no ’n’ veve mai avonde. Al veve sim- 
pri une grande dibisugne, par vie che cul lavòr nol rivave 
mai a pajasi lis spesis par tirà indenant: o a’ jerin lis sta- 
gjons a là malamentri, o qualchi viziut — ch'al jere omp 
ancje lui, pardie! — a mandálu für di square. Insumis, 
quant ch’al rivave insomp dal an, e si presentave a fà conz 
cul contin, al scugnive simpri torni a cjase squaiât e squin- 
tiât. La note che il contin j meteve sot il nòs, cun dute ché 
schirie di nùmars tiràz a plomp cun man asperte, no falave 
mai: tant di acont pal mangjà, tant pal vistî, tant pal ta- 
bac, tant pe aghe di vite (al tignive cont di dut, chel sas- 
sin!), tant di gjavàt pes zornadis di ploe e tant pes zorna- 
dis di buere..., ch'al jere un meracul che nol ves vit di 
daj lui, puar Jacun! E bêz no "o ciapave. Se mai une rugna- 
de e un rùic di brut. E fûr di sburide a cessecül. 

Dopo qualchi an di lavòr di ché fate, il puar Jacun al 
vignì a someà plui a un ecceòmo che no a un cristian. 

Une sere, che plui di simpri il contin lu veve vüt tra- 
tat di cjan, il cûr no j dè di tiràsi svelt, come il so solit, 
viars cjase. Al torzeonà par ca e par là e po al capità sul 
troi dal quargnolar dula ch’al è ancjemò un Crist malinta- 
jât tun zàmar, ch'al jès für di une cjarande tant patît e 

brut ch’al è di sgrisulâsi dome a jòdilu. Jacun si fermà a 
cjalálu e po, scunit di aviliment come ch'al jere, j vignì sù 
di dij: — Signòr, Signôr! Tant sec ch’o mai sés... Sèso stàt 
ancje V6 a vore là dal contin? 

Podopo, smenant il cjaf, al tira dilunc sti pal troi dal 
quargnolár, e nissun nol savè mai plui indulà ch'al lè a fer- 
masi. 

LIS ANIMIS DAL PURGATORI 


Zuantoni sartôr al veve menât vie di Cjargne femine 
e fruz — un siet vot di lôr duc’ di disgrezà — e al lè a 
straplanta la sartorie in tun pais de Basse, juste in chel timp 
che ancje là i artisc’ cjargnei a’ scomenzavin a mètisi inde- 
nant. 

Lavôr a ‘nd’ ere, ma, massime i sartòrs, a’ scugnivin 
messedàsi par cirî il client e vê man cun lui e fàj simpri 
biele cere par dopo mantignilu. Par chest, Zuantoni, a’ je- 
rin plui lis zornadis ch'al bateve in lunc e in larc duc’ i 
pais, di Rivignan 'e fòs dal flum Stele, di Cjasteons a Ma- 
ran, che no chés ch’al stave in sartorìe. 

Ogni fieste, po, al veve alc ce puartà o ca o là e — 
o ca o là — un client pront par cjolsi la misure di une 
mude di fà o di une gjachete di frustagn di rapezzà. E cus- 
sì la fieste lui la cognosseve juste par un pàr di tazzis di 
vin in plui, ma bevudis in scjafojon pes ostariis, o par un 
plat di tajadei cul brùt di ocat, ma paràt-jù in premure tra 
une misure e ché altre, in cjase di qualchi contadin. Fieste 
di zercàndul, vegnarès a stàj, e no di cristian. Dome lis fie- 
stis ch'al lave a Maran a’ vevin par lui un tic di savôr di 
sagre, 

Là, tal salmastrin de marine — cun ché int cjantarine, 
plene di cûr e di ligrie murbinose — une cjoche taronde 
di omp j saltave simpri fûr di pàssisi par un més intîr, an- 
cje se dopo, a cjase, al veve il so dafà cun agne Joane, la sò 
femine, ch'e scugnive dome jè — j diseve — scombati cun 

4 - NEGRO - Ajar de basse 


dute la canàe che j saltuzzave intòr simpri a bocje viarte 
come lis zisilis. 

Ogni fieste che lu viodeve a lä-vie, agne Joane lu prea- 
ve di cjoli alc pai fruz, e ancje par jé, che duc’ a’ vevin bi- 
sugne di gjoldi e di tirâsi sù, stant che in chei ains di plui 
di une sclipigne di lat, di une sclese di formadi e di un pàr 
di fueis di lidric cu la polente no podevin nancje chei ch'a 
vevin stât. 

Un an, a Zuantoni, j capità di là a Maran propit la di 
dai Sanz. 

Cu l'aghe in bocje al visà Joane la sere prime. 

Tal doman al jevà denant di, ch'al veve di là e tornà 
a pit, e al scugnive jéssi là di buinore par distrigà duc’ i 
afürs. Quanch’al fo pront, cul fagot dai vistiz faz sot il braz 
e il librut des misuris tal sacheton, agne Joane, slungjantj 
une cjcare di olandés cu la cjcòrie, j disè: — Tu vas a Ma- 
ran... Ben, se tu tiris alc, prime di fini dut tal bevi, viòt 
di cjoli une butilie di Ferochinebisleri che tant jo che i fruz 
'o vin bisugne di rinfuarzási —. 

— Dome une butilie, par tanc’ ch'o sès? — 

— ’O cjolarin un gucjarin in di... Un gucjarin di cafè 
di gjoldi almäncul par un pâr di dis, juste di comedasi il 
stomi —. 

— Se tu comedis il stomi, dopo chel al comande... —, 
dissàl lui. 

— Come che Diu al, Zuantoni — j disè jè, — ma 
puartimi istès la Ferochine. E no stà a fà cjoche, se tu pue- 
dis, e no cjapâti te gnot che jè ché des animis dal Purga- 
tori... —. 

— Ta cheste gnot "e je simpri une tazze ancje par lôr. 

E nuje di mal pal bevi, ch'al beveve di gust ancje il Si- 
gnòt... —. 

— Ma nol veve fruz di mantigni, biât! — 

— Cul non di Diu, Joane. Ti puartarai la Ferochine. 
Mandi —. 

E si invià tal scùr pe strade di Maran. 

Là, al lè di chest e di chel par cjapà misuris, par tira- 
sù i crediz ch’al veve, par consegnà lis mudis gnovis e, in 
tal zîr di qualchi ore, al jemplà il tacuin di bèz, che i mara- 
nés a’ son boins pajadórs e int di onór e di peraule. E cus- 
sì, dopo gustàt, ce cun Vio, ce cun Menigo, ce cun Nane, 
ce par colpe di une zercje di pès, ce par colpe dal gust di 
bevi in companìe, al fasè la sante viacrucis par dutis lis osta- 
riis dal pais. Ancje lui al colà tre voltis sot de crôs di ché 
mate cjoche ch'al cjapà, ma nol vè il cunfuart dal Cireneo, 
par vie che duc’ i cireneos di Maran a’ jerin a bevi cun 
lui. Di fate che nol piardè mai i sintimenz. Gjambis e len- 
ghe, chés si, ma par chés s'e justave cun pòc: une durmi- 
de magari tun fossál e dut al tornave come prime, ma sen- 
ze i sintimenz nol varès podüt fà câs de sò memorie e nan- 
cje dal fîl dal rasonament, che a lui j coventavin simpri par 
vie dal libri des misuris e par podé stazà un omp in tun tai 
di stofe. 

Prime di colà pe tiarze volte, j jere vignude tal cjàf la 
s6 Joane e al lè svelt a comprà la butìlie di Ferochine. E 
dopo, jù tal bevi senze remission, che a ore di cene nol vè 
plui nancje un carantan. Si tignive juste in pis quanch'al 
cjapà la strade di cjase. 

La gnot 'e jere dut un zuf di scûr e di fumadizze che 
incrudulive i vuès. 

Clopant, Zuantoni al rivà a Cjarlins ch'al sunave De- 

profundis. Pe strade nol jere nissun. Nancje pes ostariis no 
jere int a di ché ore. Aromai a’ jerin duc’ a cjase, atôr dal 
fogolar, par di rosari e par rustî cjastinis, cu la bocalete dal 
vin gnûf in clip. 

Ché gnot ali — a’ disin — "e je des animis dal pur- 
gatori ch'a vègnin a ciri la requie ca, tal nestri mont. 

A pensási di cjatási di bessòl in tal scûr di ché gnot, 
a Zuantoni j vigni un sgrisulon jù pe schene. Al palpà tes 
sachetis par ciri il fazzolet di nòs e al sinti la butilie de 
Ferochine. Juste ben, veh, j voleve propit un gluc, dome 
un gluc, par däi un ninin di cür e un spel di flat. Für la 
butilie, alore, e jù! 

Su la beorcje di San Jervàs, tal cjapà la Savalone, al 
jere za ae tiarze glucade. Dal rest, la butilie 'e jere avonde 
grande e alc j sarès ancjmò vanzàt di puartà a cjase. Si con- 
solave cussi. E po, Joane 'e varès ben capit che un omp, 
in ta ché gnot di spirz, dome s'al vès vit un alc di bevi 
j e varès fate a torná a case, 

A ret dai boscs dal Cosut, la gnot si jemplà dai glons 
di dutis lis cjampanis dal contorno. Di Palazzàl a Maran, 
di Precenins a Muzzane, di Cjarlins a San Zorz, si rispuin- 
devin l’une cun l’altre cun tun sun di muart: don, don-don, 
don! I glons a’ tonfavin tal scûr come pugn tai sacs di fa. 
rine. A ogni glon, a Zuantoni j pareve ch’al vignìs sù de 
tiare, o fûr dai boscs, un suspiron di anime in pene, tant 
lune di gjavà il flàt e di fà clopà lis gjambis. J pareve di 
sintî il respîr di so puar pari su la cadòpe e che un lu tiràs 
indaür pe gjachete. Nol viodeve nissun. Par slungjà il pas 
€ tignîsi in strade, al scugnive propit tacási ae Ferochine 
che — ancje se no veve la gradazion de sgnape — j lave 
une cane. Di sigûr che la butilie no jere nancje mieze dopo 

dai boscs dal Cosut. Ancje cussi ’e sarès stade avonde par 
Joane e nancje a lui no j varès coventàt plui, se il cimiteri 
di Muzzane nol fos stàt su la strade di cjase sò. Lì al dret, 
cun quatri glucs, un datir l'altri, la disvuedà dal dut. Sfidi! 
Sie lè propit come che lui j je conta a Joane, a un qualun- 
que no j sarès bastade une damigjane! 

A Zuantoni, prime di rivà al dret dal cimiteri, in tal 
volt dai Citàrs, j saltàrin fòr dai fossài, une par bande, dòs 
figuris di chel altri mont: blancjs da cjâf a pis, ma di un 
blanc di muart, e cun tune lòs cjandeline in tal puest dai 
vói. Si movevin cu la bave dal ajar e j stavin a par. Tal viò- 
dilis, a Zuantoni, j vignì di colà, ma cun tun gluc di Fero- 
chine si tirà-sù a colp e al ach a cori. Ah, sì! Chés daûr, 
lizeris come paveis, tiradis dal so moviment di àjar. Altri 
che gluc ch'al dè Zuantoni biel corint! Un gluc lunc un 
quart di butilie che j dè un cûr di leon tant ch'al tacà a 
berghelâur: — Cui sèso? Séso animis dal purgatori cho 
vais a cirî la requie? — 

E chés: — La gnot ’e je nestre! — 

E une j coreve denant e ché altre daùr. E dutis dòs 
insieme, come une litanie, a dij: — La gnot 'e je nestre! 
La gnot 'e je nestre!... —. 

Un altri gluc e la butilie 'e fo disvuedade, juste quan- 
che il puarton dal cimiteri, ciulant, si spalancà e lis figuris 
blancjs a’ lèrin di corse a tajáj la strade, zigantj a dute vós: 
— La gnot ’e je nestre! — 

Zuantoni, alore, si fermà e, cul pugn par àjar, lis fron- 
tà di bulo: — Ah, la gnot ’e je vuestre? E la strade ’e je 
mé!... Cui ch’o sédis, animis in pene o animis danadis, tor- 
nait tal vuestri cuzzo! — 

E, messedant i braz, lis disfantà te gnot. 

Cussi lui la contà, quanche — rivât a cjase dut sbar- 
lufit — Joane j domandà reson de butilie vueide ch'al veve 
te sachete. 

— Dal sigûr a’ jerin animis dal purgatori ch'a doman- 
davin la requie, ma a’ podevin ben fasi capi, no? —, al 
zontà. 

Agne Joane no vè cûr di di nuje. Ai fruz, ch'a jerin 
corûz a bas incuintri a lòr pari par vé alc, ur disè: — Preait 
la requie, fruz, che a vuestri pari j 'e an domandade lis ani- 
mis dal purgatori —. 

CJASE ASQUINE 


Berto si vise ben quant ch'al muri so nono, il « pa- 
ron » di ché fameone dai Asquins: dulà che nissun rideve 
se nol rideve il viel ch'al pratindeve il « vô » di duc’; du- 
la che duc’, umign e feminis, granc’ e pizzui, a’ vevin di 
jéssi simpri in tune, mai fêrs un moment in polse par tirà 
flat. Cutuardis di lòr a’ jerin, in ché volte, te famèe dai 
Asquins, cul nono, si sa: la none, quatri mascjos maridaz, 
cui di tant e cui di pòc, ma dome il plui vecjo cun tun fi: 
Betto, juste a pont; e tre fantatis garbis plui de mare dal 
asêt, che nissun no si è mai impazzát cun lór e e’ an scu- 
gntit, cun dut il sbuliament ch'a vevin, invidrigni la plae, 
an par an, cun tuèssin e rabie e frujansi tal lavòr. 

Duncje, quant che il vieli al muri, Berto al jere dome 
lui di frut in famèe. Al veve squasi nûf ains, ma nissun no 
lu veve mai tratât di frut. Lu clamärin adore, in ché di, che 
si vistis in premure, plui in premure di simpri. J disèrin 
ch'al jere muart il nono, e, dopo, nissun nol abadà plui a 
lui. Stant che no lu tratavin di frut, no lu vevin nancje 
mai cunsiderit avonde: ni so pari e sò mari, ni i barbis, 
ni lis agnis doventadis e ni lis agnis dretis, vedranis, che 
anzit — se mai a' podevin — lu spizzigavin simpri, e al 
veve di tasé; e póc parfin la none, ch'e stave simpri cuzze 
e che si ombrave dome che un al fevelàs, e ancje jé 'e veve 
di daj dal « vô » al nono. E dut pal grant cefà ch'a vevin 
simpri, di no viodi squasi nancje ce ch’a mangjavin di gustà 
e di cene. Mancul di duc’ j veve abadât propit il nono, ch’al 

jere simpri tun comandà e tontonà cui umign che no jerin 
boins di jemplalis lis lòr feminis, e cun chestis che, magari, 
« cui sa nuje! — al zigave — il cûl lu tiravin indaûr par 
fàj un dispiet a lui », che di int no ’n’ veve mai avonde pai 
lavòrs dai cjamps: ma di int Asquine, par vie che i Asquins 
no vevin di dipindi di nissun. 

Duc’ in famèe, e ancje Berto, a’ vevin pòte di chel 
vecjo berghelon. Salacôr no j volevin nancje mal, ma i bra- 
mavin simpri alc par sot. Berto no j bramave nuje, ma 
quant che lu viodeve al scjampave vie, par che no j dès une 
forcje di là te stale a regolà il jet ’es vacjs o a jempla lis 
grèpiis, che nol voleve mai viodi nissun senze fà nuje. Nol 
veve nancjemò scomenzàt a cjaminà, si pò dî, che j veve 
dade in man une forcje, chel sassin: « parcè j til usasi di 
fruz a lavorà », al diseve. Ma mai che j vès puartàt a cjase 
un bebèl dai marcjáz là ch’al leve, o che, in nûf ains, j vès 
fat une volte a-cjár, come dal rest nissun altri in famèe. 

Par chest, e ancje parvìe che no j someave masse di 
forcjs e di scòriis, e nuje di quadernos e di libris di scuele, 
al passave une vore di timp cun Gjsto, ch'al jere il so com- 
pagn preferît, a saltà pai fossài, a là-sù pai lens tal bosc, 
a cori pai curtii, a fà dispiez ai cjans, a tirà cu la fionde ai 
ucei, a fà blestemá la int che no podeve viòdiju; e no j im- 
puartave nuje se, quant ch’al tornave a cjase, un qualun- 
que dai siéi, par sòlit une des vedranis, a-cjàr j al faseve 
cu la uiscje. E il nono, nancje in chei câs ali no lu parave 
mai, anzi j diseve di brut: — Can e là! — 

E alore, quan'che j vevin dit che il nono al jere muart, 
j veve parût di sintisi come plui lizèr, come dispeàt di une 
cjadene e diliberàt di une pôre ch'al veve simpri vude, sen- 
ze mai savé il parcè di un precis, e sintude di sot-vie ancje 

quant ch'al rideve e al zujave cun Gjsto. Il gust di jéssi frut 
come duc’ chei altris, j veve parût di sintisi dentri tal so 
cür, eco; no il gust ch'al fos muart il nono, che, dopo dut, 
il sanc no je aghe, e chest si lu sint ancje di fruz. 

Cidin cidin Berto, ché matine, al lè-jù parecjat, come 
ogni di, cul grumál di scuele. A’ jerin za sù duc’, in gran 
dafà, ma vistüz di fieste. Segno che nissun nol sarès lat a 
vore. 

— Tu stàs a cjase ancje tù! — j disè so pari. — Par 
doi dîs no tu vàs a scuele. — 

AI jere il mês di fevràr, juste sul colm de scuele e dal 
cuinzà lis vîz, e doi dîs di fieste ai Asquins ur brusavin; 
ma cul vieli lât in chel no podevin fà indiferent. Soredut 
pai vôi de int, ch'a no vessin vüt di di che, pai Asquins, 
ancje chés a’ jerin zornadis qualunque, dato ch'a disevin za 
— colpe dal vieli — ch'a vevin un lunari par lòr cont, 
senze nancje une zornade rosse come ch'a comandin la Sante 
Mari Glesie e la nestre Grande Storie Nazionäl. Di fat, no 
jere fieste (gjavant la sere di Nadal, che l’usanze `e jere di 
là a messe di mieze gnot, e ancje i Asquins a’ levin duc’ a 
di ché, e lis feminis no vevin nancje di gucja o di lava la 
massarle intant ch’a spietavin di inviâsi in glesie), no jere 
domenie, nol jere perdon o sagre, no jere Pasche che i 
Asquins — secontri l’ordin dal vieli — no j dassin di còt 
o in cjase o in campagne o te stale o in tal curtîl — e dome 
par quistà e Dap bèz e jéssi riveriz come sorestanz, e fa 
spic tal pais cun tune prediál al par di ché dal gjeneràl Tadio 
— che par maridà la contesse Marie si jere prime fate in- 
testà dute la robe ch'e veve —, e la int ju veve in piche 
e ur diseve ch'a jerin montàz masse in scagn. 

A malignáju plui di duc’ a’ jerin i timoràz di Diu, che 

di messis e funzions no ’ndi vevin piardude une; e chei che, 
pe flame de nestre Grande Storie Nazional, no vevin piar- 
dòt un corteo o un discorson imbrucjât di glòriis e di vi- 
tòriis, mai — ma une bandiere si, un plumet, un cjapiel e 
la fevele, qualchi volte, ta l'ostarie — che corteos e discors 
a’ van simpri a finile li, e plui il vin al pete, plui la flame 
`e art. Mai une messe come che Diu comande, mai un cor- 
teo, i Asquins! Almancul a un, a chel dal quatri novembar, 
metin, ur varès spietât di la, parvie che, un par omp, ju 
vevin faz duc’ i fronz de ultime uere; e il vieli ché altre 
uere, la prime, la veve passade dute li, tal ben e tal mil, 
intèrie, far par far. 

Vif il vieli, che ju vessin viiz in piche, par cheste o chè 
rason, i Asquins si jerin simpri infotàz; ma cumò nissun nol 
veve di podé di che i fis, cul pari su la brèe, no vevin ti- 
gnût a cjase il frut di scuele e no si jerin stratignüz di la- 
vorà. Un vieli di ché sorte, ch’al jere stat un babio tai afárs, 
e il non dai Asquins lu veve lui puartât tant adalt di fa 
cjacarà la int (par daûr — si sa — che in muse, a lui, nis- 
sun nol veve mai vüt cûr di dij ghez); un omenon cussì 
ch'al faseve sudizion a duc’ ancje dome pes mostacjonis 
ch'al veve, e che nissun no lu veve mai frontât senze pòte 
(nancje il gjenerâl Tadio, che, plui di duc’ in pais, lu veve 
a pratiche), ai vói de int, in tal lunari dai Asquins, al scu- 
gnive vé almancul un pâr di zornadis di chés rossis! E alore, 
ordin: par doi dis il frut a cjase di scuele e i granc’ nuje 
a vore. Ma cun dolér di cûr, e parvie che propit no olsavin 
a infotàsi de int in chel câs ali. Ur varèssin dit: — Cja’ 
i Asquins! A” sotèrin il vieli come un cjan, senze un spel 
di coròt, senze un ninìn di vegle, senze une sere di rosaris, 

dopo che ju à ben sintàz in scagn, ch'a puzzin tanc’ ch'a 
son...! — 

Dome pal dolór di vélu piardût, dal sigür i Asquins 
chés dòs zornadis di fieste no lis varessin fatis. Dal rest, il 
vieli al jere lòt sot i novante; e là a di chés etáz, ancje a 
no pensâle come i Asquins, a’ son plui i fastidis che si làs- 
sin che no il dolôr che qualchidun al fàs viodi di vé. E di 
fat, tal lôr câs, ur tocjà "es feminis di cjase di lava il muart 
e di vistilu, cun tun gust che us dîs jo!; a un dai umign di 
fâj la barbe e petenâj lis mostacjs; a duc’ insieme di mètilu 
te casse, di impiaj quatri cjandelis e mètij da pis une tazze 
di aghe sante cul ulîf, se mai a qualchidun j fos vignude 
ché di là a tràij la requie vie pal dì; e di fà un tic di pare- 
cjo tune stanze, juste di dî rosari vie pe gnot, se qualchidun 
al fos làt in vegle. E zonte ché di là dal miedi pal at di 
muart di puartà in municipi, di ciri un marangon di sest pe 
casse, di fevelà cul plevan e il pizzighet pal funeral e pe 
buse, che si scugne tratà di béz, e mico pòs, e al ven mâl, 
ancje par soterà un puar muart, e si à il cont just dai fasti- 
dis e dal timp piardût. E, pai Asquins, dut par di bant, par 
vie che, ni a trai la requie ni in vegle, là di lòr, nol lè nis- 
sun, e lòr a’ scugnìrin stà siaràz in cjase dòs zornadis cul 
intric dal muart, cun dut il cefà ch'a varessin vòt intôr des 
vîz. Di bon ch’a sparagnàrin di veglà une gnot. Une lez 
juste ’e varès di jéssi: ché che, quant che un al mûr, di so- 
teràlu di bot e sclop senze stà tant a tedeà cun furnimenz 
a neri, cun parecjos in grant, cun rosaris màl mastiàz e cun 
dut chel altri di piès ch’al ven für tes veglis par colpe dal 
vin o de sgnape, che j ùl dât di bevi par tratà di boins cri- 
stians! Une crés, un predi e vie, in pas cul Signôr: nol co- 
vente altri, a jéssi jusc’! E ghirlandis, ferái, catafalcs, cor- 

dons e penacs, schiriis di zagos cun cjandelirs e tribui, e i 
cantòrs pai misereris, dut un butà vie, ch'e val plui une re- 
quie — dome chè, magari — dite di bessòi, cidins, cun 
tant di car! 

Berto al saveve dome di fò ce che j veve dit so pari. 
E cussi ancje lui si cjatà cun doi dis senze la fature di là 
a scuele: cul gust di no là, vignarès a staj, che stà oris e 
oris a strent in tun banc a sinti tabajadis che no j impuar- 
tavin frègul, al veve simpri pensât che no j confasès. E j 
al veve dit ancje al mestri, ma chel no lu veve mai capit. 
Dal rest, nol jere pussibil che il mestri al vès podût capi 
un frut come Berto, ch'al veve simpri miòr stà a cjalà il 
svol di un ucel, o il fâsi-sù di un nül tun cjaval o tun bo 
o in tune strie cu la scove o in tun diàul cui cuârs o in tun 
àgnul cu lis alis, für, a viart, distiràt in tun cjamp o sul 
àrzar dal flum, e cori cul pinsîr e cui siums daûr da l’aghe. 
Va a capîlu, mo, un frut cussì! 

In cjase, Berto, nol coventà in chés dôs zornadis ch'a 
tignìrin il nono tal parecjo. Lu veve capît parvìe che nis- 
sun j dè di fà nuje: anzit, j pareve di jéssi, lì, simpri tai 
pîs di chei altris, a intrigà. La prime dì si ramenà sù e jù, 
dentri e für, e soresere si sinti a pesà il cür di marum e ma- 
levòe, tant ch'al lè-sù senze cene, di bessòl e di scuindon, 
a logási sot lis coltris. Nol veve volüt nancje lâ a ciri di 
Gisto e fà la pas cun lui, ch'a jerin musticáz propit la zor- 
nade prime parvie che Gjsto nol veve mantignude une im- 
promesse che j veve fate di daj la sò fionde in gambio che 
j veve insegnât un nît di gjae. E ancjemò si veve bramât 
di svuarbàsi e che j vignìs un colp! 

Ché di Gjsto ’e jere la miôr fionde dal paîs: un archet 
di ròl stagjonât e dûr come l'azzár, doi lastics penz, tajàz di 

une gome di biciclete, lunes une quarte di omp: e un co- 
rean di zòcule simpri ben onziit di sonze di sinti il clap tai 
déz, par tignilu dor e fèr tal smirá. So nono, a lui, no j 
"ndi veve mai fate une, e j lave al cdr di vé ché di Gjsto: 
nol varès falat il cjaf di une gjaline, ni un scriz e, ce: une 
cjcare di lùs la varès parade in fruzzons dome cun tun colp! 

Vie pal dì al veve viodût il nono un pâr di voltis. 
Cussì distiràt, ancje s’al pareve plui lunc che no di vif; an- 
cje cussi vistüt di neri e cu la muse zale e cui dedons ch'a 
strenzevin une cròs bocone, come ch'a vessin vit di stren- 
zi un mani di forcje, no j faseve plui ni pôre ni sudizion. 
Anzit, j jere vignude la tentazion di tiràj i péi des mostacjs 
e ché di fâj une sbeleade par svindic, e invezzit, ogni volte, 
si segnà, j tirà la requie e al scjampà fùr di corse. 

Nancje in tal doman nissun dal país al lè a trai la re- 
quie al vieli Asquin; dome un moment prime di siarà la 
casse si presenta il gjeneràl Tadio. Al sarès lt magari ancje 
in vegle, il gjenerál, s'al vès dipindùt di lui, ma la contesse 
Marie no j al veve conzedût par no stizzà la int ch’e jere 
dute cuintri dai Asquins. Al jentrà in cjase, al strenzè la 
man a duc’ batint i tacs e po al lè a plantàsi sul atenti, fèr 
e dûr come un racli, denant dal muart. A lui no j stave di 
tirà la requie. Chei di cjase, tiràz duc’ in bande, juste di 
fasi viodi, ogni tant a’ molàvin fûr qualchi sanglotade, su- 
jansi i vói e sgnofrant tal fazzolet, sperant, magari, che il 
gjeneral ur vès dat coragjo. Ma chel, nuje. Fér sul atenti. 
Dome chest j stave a lui: di omp e di soldat. E i onòrs 'e 
predial Asquine, in non di chè de sò contesse! 

Datir dal gjeneràl, cun tun mazzut di rosis in man, al 
jentrà ancje Gjsto tal curtîl dai Asquins, ma nol olsà a pas- 

sà l’us di cjase. Berto lu viodè e al sbrissà fûr svelt. — 
Ce vustu vé chì, tù? — j domandà di brut. 

— 'O soi vignüt par compagnà to nono — j rispuin- 
dè Gjsto, e proferintj il mazzet — cu lis rosis...! — j zontà. 

— No lis vuei! Lu compagnìn di bessôi, n6, il nono 
— j disè Berto. — E daûr al ven dome il gjeneràl! — 

Ducjdoi si cjalavin di sot coz, parcè ch’a jerin ancje- 
mò musticáz. 

Berto al fasè di torna dentri, ma Gjsto lu fermà. — 
Fàsimal viodi — dissàl. 

— No jo! — 

— Ti doi un fiâr di tindi. Une palizze gnove ti doi, 
se tu m'al fasis viodi. — 

— Nò! — 

— Dome cucälu pe sfese de puarte... Ti doi un ro- 
chel... la scjaipulute... — 

Ma Berto, dûr di nò. 


— Eco, ti doi — j disè Gjsto, cun tune vôs vajusse 
— ...ti doi la mé... — ma subit si fermà pintüt, parceche 


Berto al veve a colp spizzadis lis orelis. Se Gjsto j vès di- 
te: « ti doi la fionde », j al varès fat viodi, il nono, a riscjo 
di cjapàlis di so pari ch'al veve dit ordin di no fà passà 
nissun dopo dal gjeneràl. Ma Gjsto, invezzi, al fasè un pas 
indaür e, bramant, cun tune man sul cir, j zigà: — Tu 
viodaràs mo! Quant ch'al mûr gno nono, nancje jo no t'al 
fâs viodi a tì. — 

E vaint al scjampà-vie di corse. 

Berto al restà lì incuchît par un moment, e po: — Gj- 
sto! O Gjsto...! — al clamà. Ma in chel al viodè a vigni-sù 
la crés e il predi cun tun zagut daûr, e il muini cul secjel 
da l’aghe sante e quatri di lôr cu la puartantine, e al jen- 

trà di sburide a visà chei di cjase. 

E cussi, il predi spargotant e trabascjant par latin; e 
il muini a rispuindi, dut di nòs, e spesseant, pe pratiche 
ch'al veve; e doi umign, in tun amen, tic e tac, a inclaudà 
il cuviart de casse — e il gjenerâl simpri sul atenti — e op! 
la casse su la puartantine — il nono al disvuedà dal dut 
la cjase. 

A compagni il vieli in glesie e in cimiteri, i Asquins 
a’ jerin duc’: lis feminis subit daür la casse, cun tal miez 
la none ch'e pareve logade sot il sialòn di lane nere, podo- 
po i umign cu la muse dure, e Berto di bessôl, e, un pàs 
indaùr, il gjeneràl, ch'al cjaminave impicotit e come ch'al 
vès vòt une siàbule disfodrade in man e une armade di sol- 
daz daûr di sé. 

Dome in cimiteri, quant che duc’ a’ jerin atôr atôr 
de buse, e il pizzighet al veve za dat ordin a chel de puar- 
tantine di calâ-jù la casse, Berto s'inacuarzè di vé Gjsto 
dongje cul mazzet des rosis. No lu veve viodüt, lui; ma 
Gjsto, par dute la strade, ju veve compagniz daür dal gje- 
nerál. 

Il predi al tacà il deprofundis e Gjsto al butà te buse, 
tunf su la casse, il so mazzet di rosis. E alore Berto nol 
podé plui stratignisi. Il sangloz ch'al veve fér tal cuel j vi- 
gni für come un zigo, e dós lagrimis j colàrin dai vói. I 
Asquins si voltàrin duc' de só bande e, salacór, dome in chel 
moment si visàrin che Berto al jere un frut: il lór frut. 

Gjsto, cidin e cul cür ingropat, al ciri une man di Ber- 
to; la ciatà cjalde e squasi temerose, e in ché man al lassà 
la só fjonde, la miór fjonde dal pais, che a Berto j plaseve 
tant. 

Il gjenerâl Tadio ur dé a ducjdoi la man. 

RADIN E DOROTÈE 


Radin al jere un omenut che quant che j tocjave di 
bevi — par solit la domènie dopo gjéspui, ta l'ostarie, cui 
amis — nol leve plui in sò dal miez litro. Nò che no j pla- 
sès, ma nol veve mai ché di contradi Dorotèe, la sò femi- 
ne: un femenon ch'e jere il dopli di lui e che duc’ a’ sti- 
mavin di un e vinc’ di pés. 

Ancje un doi déz di plui dal miez litro a Radin j pe- 
stavin il cerviel e lu fasevin zavariâ par talian, j zoncjavin 
lis gjambis e j savoltavin il stomi. Par chel Dorotèe, che a 
viòdilu in chei stàz ali lu varès fruzzât di ràbie, ogni do- 
mènie, prime ch'al lès a gjéspui, j diseve di brut: — Dome 
miez litro, eh! — 

J al disè — intant che Radin al spesseave a cori vie 
ch'al sunave l’ultin bot — ancje in ché domènie che j al 
strissinàrin a cjase doi di lòr, sot sere, parvie ch'al veve 
zontât ancjemò miez a chel de sô sòlite misure, par fâur 
viodi ai amis che lui nissun lu tignive in cuzzo e nol jere 
omp di fasi cjoli sot-gjambe nancje di Dorotèe. 

Consegnât che j al vèrin su la puarte di cjase, Doro- 
tèe lu brincà pal copin, lu alzà sù di pès, lu patafà ben e 
no mal e: — Intosseàmi la vite a mi? A une puare femi- 
ne come me, besteate di omp? — j zigà. — Lazzaronat! 
No ti vèvijo dit di bevi dome miez litro? — 

Radin, ch'al jere propi dut distudát, s'impià un ninin, 
incrosant lis ceis come ch'al podeve; al messedà une man 
paràjar, al tirà-sù un spel di flat e, spudacjant lis peraulis: 
— No vevi sintit!... — dissal. 

LA PIDADE 


Il plevan pre Tite, ogni domenie, in prèdicje, al veve 
alc ce di: mo cuintri dai bai, mo cuintri de mode des fe- 
minis, mo cuintri il zûc dal balon a ore di gjèspui, mo cuin- 
tri di chesc’ e mo cuintri di chei. Paraltri al veve squasit 
simpri reson. 

Une domenie, stant che in chel més al veve vit mari- 
dat une vore di fantatis restadis « cussi » prin da l'ore, al 
zigà dal pulpit ben e no mal cuintri dai fantaz senze pudòr 
e senze timòr di Diu. — Chei sporcacjons! — dissàl. 

Vigjon, chel dal cjasàl de Savalone, in ché domenie, 
al jere propit sot dal pòlpit, e a ogni peraule che il plevan 
al diseve, al faseve di sì cul cjàf e al pocave siéi fis (quatri 
fantazzons ch'a varessin podüt puartâ su la schene un bo 
paromp) ch'a lavin a messe simpri cun lui. 

Par vie, po, che a cjase, a gusta, quant ch'al veve duc’ 
"tór di sè, Vigjon al tornave ogni volte a fà la prèdicje dal 
plevan, la fasè ancje in ché volte, e, cun di plui, al zontà 
une biele code ch’e lès juste su l’agnele dai fis. 

Fate la prèdicje, ur domandà ai fis: — Vèso capit, 
cumò, ce ch'al intindeve il plevan? — 

E chei: — Si, pari, "o vin capit. — 

— No orès ch'a suzzedessin robis dal gjènar ancje ai 
miei fis, — al professà cul dèt paràjar. E po, cjalant un 
par un chei quatri marcantonis ch’a vevin duc’ la morose: 
— Se j suzzét a un di vualtris, puar lui! Chel nol sta plui 

5 - NEGRO - Ajar de basse 


sot dal gno tet. J doi une pidade tal daür e lu mandi für 
di ca! — 

Tilio, il plui grant dai fis, al si smenà un pòc su la 
cjadrèe e po al jevà-sù di colp. Al lè denant di so pari, si 
voltà, al pleà un ninin la schene, al alzà-sù la gjachete e al 
disè tun flòt: — Ca, pari: dàimale...! — 

I PIAVOZ, TITON E LA SPAGNOLE 


Lis fameonis dai piavoz a’ vevin scomenzàt a vigni te 
Basse ancjemò prime di chè altre uere. 

A "nd' jere une vore ancje tal gno pais e, cu la uere in 
pis, a ’nd’ jere vignudis di altris, sot di Rubin, di Cavarze- 
rani, di Cjarandon e de contesse Marie; e a’ vevin jemplàz 
i cjasài par San Jervàs, chei dal Vatican e dal Ravoncli, di 
feminis e di fantazzinis, di vecjos carampans e di fruz — 
dut un gjgjèo, marute!, come in tun gjespàr — stant che i 
lòr umign e i fantaz, come i nestris, ju vevin clamáz sot lis 
armis. 

A’ lavoravin, paraltri — vecjos, feminis e fruz — di 
un scür a chel altri, e quasi mai no si misturavin cu la ne- 
stre int. A’ puartavin tai cjamps pignatonis di mignestre di 
fasùi arûz par gustà, e, la sere, a cjase, par cene, a’ mistu- 
ravin, i fasüi vanzàz, cun lidric e polente: une polente no 
dure e penze come la nestre, ma slichiote e mulisite, che 
si slargjave atôr atôr de brèe. A’ mangjavin piés dai nestris 
contadins, ma no ur è mai mancjàt. 

In tal an da l’invasion nissun di lôr al scjampà viars 
l'Italie, anzi, a "ndi vignirin di altris, di chei ch'a vevin 
parinc' ca di ca, pluitost di là profugos. 

Chei de « fasse » — int dal paîs, metude sù dai to- 
descs pal bon ordin e par proviodi 'es dibisugnis di duc’ 
— a’ vevin il lôr dafá, ma a’ cirivin di trata ben cun duc’, 
massime cui piavoz ch’a jerin vignûz lénti frescs da l'Italie 
e che in Italie a’ varessin vit di tornà une volte finide la 


67 


uere. Ma l’instès no jerin ben viodüz di nissun: ni dai to- 
descs, che no si contentavin mai di nuje, ni dai nestris ch'a 
scrupulavin che ju vessin metùz-sù i mucs par spionà in 
pais e ni dai piavoz, parvie che, a proviodi par tane’ di lôr, 
no si contente mai nissun. 

In paîs, un, plui di duc’, nol podeve viodi chei alì de 
« fasse »: Titon, ch’al veve i siei doi fis in uere e no j da- 
ve-fàr a lavorà la tiare dome cu la femine e une frutate 
ch’al veve. — Sbìros! — ur tramugnave par sot quant che 
ju viodeve. E lór, se mai a’ podevin, no j passavin par don- 
gje. 

Quant ch’e sclopà la spagnole e in paîs i muarz a! je- 
rin dis dodis in di, chei de « fasse » — al va dit a lòr onòr 
— no si sparagnàrin: mo ca mo là a fà busis, a ciri breis, 
a planta clauz par fà cassis, a soterà, a disinfetà: di e gnot 
simpri in tune. A ’n’ murivin tanc’ che, par vé breis par fa 
cassis, a’ scugnìrin scomenzà a disfà i tezons (1) dai conta- 
dins. 

Co la malatie 'e tacà a fa stragjo ancje dai piavoz, al 
jere ancjmò sù dome il tezon di Titon, che chei de « fasse » 
no vevin vit cir di domandálu. Ma cumò a’ coventavin 
breis, e duncje a’ scugnivin là là di lui. A’ Dein: — 'O 
vin di disfa il to tezon — j disèrin — par D lis cassis di 
soterà i piavoz. — 

— Disfà il gno tezon propit pai piavoz? — ur do- 
mandà Titon. 

— Si scugne! — 

— ’Orpo — al zontà lui — S'al fos di faus un plasè 
a vualtris, vulintir. Ma pai piavoz...! 


(1) Tezon = toblát (di len). 

EL GRINGO 


A fa stradis feradis in Argjentine, za un cent ains fa, 
a ’nd’ jere ancje une vore di furlans, tanc’ su la Rosario- 
Salta e tanc’ su la Transandine. In ogni puest ch’a jerin a” 
fasevin clape di bessôi, e ogni clape ’e veve il so capuzzat. 

Jacun, ch’al veve la barbe e i cjavei di Garibaldi, al 
jere il capuzzat di une, tignude adun in tun baracament 
di Salta. Lui, Jacun, ch’al veve ancje il cûr grant come chel 
di Garibaldi — che si dîs che lu veve une vore grant —, 
si veve cjolt a pet lis faturis, lis cjochis e i pinsîrs di malu- 
sèrie di un dîs dodis furlans. 

Pes dibisugnis di ognidun de sé clape al proviodeve 
lui, ch'al veve presinze ancje cui parons e snait cun duc’ 
i babios di chest mont. Al jere lui ch'al ministrave ogni di 
la polente, il formadi, la cjár e il bevi di duc’ e che, ancje, 
ogni volte, al lave a tirà la pae par duc’ e nissun nol vè mai 
nuje ce dî. Ancje i radigos e lis barufis ju comedave lui, 
ch’al jere just e omp ch’al cognosseve il vivi dal mont. 

Une dì di pae, j capità di vê dal pajadôr une part di 
bèz di mancul di chè sume che j spietave a duc’. No tant 
di mancul par ognidun, ma tal insieme al faseve un tant 
che se lu vès vat lui di debit, in chei timps, al sarès lat 
stramp par un piez. Jacun s'inacuarzè dal fat quanch’al jere 
bielzà cun ducjdoi i pis für dal ufizzi. Ma al tornà dentri a 
colp e si spiegà cul pajadôr. Chel lu cjalà di sot coz e, riduz- 
zant, j disè: «O mi hombre, no si garanta dinero fuera 

de la puerta a ningün! » (Benedet omp, no si garantis il bèz 
fòr de puarte a di nissun). 

Jacun al trabascjà, tra di sè, un par di reslis e cuzzo 
al lè vie fòr. Mareòs come tuèssin si spiegà ancje cun chei 
de sò clape che — par di la veretàt, a lòr onòr — j dèrin 
fiduzzie e a’ dezzidèrin di dividi il mal tant par omp. « Ro- 
bis ch'a tòcjn », j disèrin, « ma j ûl stà simpri atenz cu la 
int foreste ». 

Cumbinazion, un pâr di més dopo, ch'al jere simpri 
chel pajadôr e chei istès de clape, a Jacun j capità di tirà 
un grum di bêz in plui di chei che ur varès spietàt a duc’ 
insieme. Jacun si inacuarzè a colp che il pajadôr al contave 
bèz in plui, ma nol disè verbo. 

AI cjapà i bèz, ju metè svelt tal sacheton e vie fûr di 
corse. 

Nol veve fat nancje dîs pas, berghelant ai siéi amîs 
di parecjàsi a bevi, che il pajadór j sfládassà daûr che j veve 
dât dinero, mas dinero, in plui dal dovût. Jacun si fermà. 
Si voltà viars di lui e, ridazzant di sassìn, j zigà: « Amigo, 
no si garanta dinero fuera de la puerta a ningùn! ». 

E cheste volte al fo dividát il ben un tant par omp 
cun duc’, ch'al jere di just. E a ’n’ vanzà ancje par une 
cene, cun vins e snaps di marcje furlane, indulà ch'al fo 
invidât ancje il pajadòr. 

Chest nol disè di nò, che dopo dut al jere lui a pajale, 
stant che la veve vude propit tal comedon cun chel « grin- 
go de mierda » — come che j disè dopo il prin miez litro 
— di Jacun, ch'al veve il cûr grant come chel di Garibaldi. 

CHEL MOSCJO DAL GNO VON 


A’ còntin che gno nono, di vite sò, al vébi stat in gle- 
sie une vore da râr: juste quant ch'al veve scugnût, che si 
sa parcè. A comunicâsi, po, dopo la prime volte, nissun 
nol rivà a cunvinzilu a là. Mico ch'al fos un trist omp o un 
Satanas, ma al jere di impinion che cui afàrs de glesie a’ 
vessin vat di impeolási — come ch'al diseve lui — dome 
lis feminis e i vedrans. A dutrine, di pizzul, al veve stât 
un par di voltis: l'ultime "e jere stade ché di quant che il 
vicjari lu veve clamât a di-sò di bessól. 

— Ce j uèlie, Pieri, par là in paradis? — j veve do- 
mandat il vicjari. 

— Bon voli, buine gjambe e voe di cori! — al veve 
rispuindüt gno nono petant un salt für pe puarte viarte. 
E dopo nissun lu viodè plui su lis bancjs di dutrine. 

Bisugne dî però che in ta chel an che lu vevin fat bon 
pal militàr, sô mari lu veve cunvint di là a cjapà Pasche. 
Ma ce vitis, puare femine! "E veve fin scugnüt impromètij 
di copàj, in ché dì, l’ultime dindie, ch'e veve sparagnât di 
vendi par mètile in côf: un uadagn sigùr, sacrificàt a pro 
de anime dal fi. 

Stabilide la domenie dal timp di Pasche, a ore di Mes- 
se pizzule, gno nono, metiit in gale, si invià a fa il so dové 
di bon cristian. 

— La dindie eh, mari! Brût e lès a misdì, e il rost 
cheste sere — j veve racomandât a sò mari prin di là fûr 
di cjase. 


Ché puare femine `e veve spesseat a jevà, a cjapa la 
dindie e copàle; a gjavàj lis plumis, a fà lis parz: cjaf, cuel, 
zatis e alis pal lès; il minuzzam pe friture e pet, cuessis e 
cudurül pal rost. Cul cûr che j sanganave, si capis! 

Gno nono, se nol ves vit di passa denant da l'ostarie 
di Burbe, al sares dal sigûr rivât dret in glesie; ma ali, su 
la puarte, al jere Mondo, il so compagn, fermât par un bòs- 
sul prime di là in marine, che si capive dal parecjo: pènu- 
le e cosse, pojadis intòr dal mûr. 

— Po indulà vastu a di chest’ore, Pieri? — j veve do- 
mandat Mondo. 

— A cjapà la Pasche. — 

— Tu às timp. ’Nin ca. Un bùssul di sgagne che ti 
neti il stomi. — 

Posto che Mondo al pajave al jere di stupiz rifuda. E 
po la sgagne j plaseve a gno nono. Di un bòssul al vigni 
für un altri. E dopo al capita Jacumin, ch'al lave a trai: e 
für un altri. In chel al veve sunát l'ultin bot di Messe, ma 
gno nono no lu veve sintût. 

— No tu cjapis Pasche ué, tù! — j veve dit Burbe. 

— Parcè? — 

— Tu às rot il dizun. — 

Dal afàr dal dizun prime di comunicâsi no si jere im- 
pensât. E nancje sò mari no lu veve visit. Aromai, inalore, 
büssul plui, bòssul mancul, nol impuartave, e Pasche al veve 
timp di cjapàle la domenie dopo. E cussi, prin di misdi, al 
rivà a bevi ancjmó un par di bòssui, e a f doi cotècjos cun 
Gildo Sartor e un scaraboc’ cul pizzighet. 

Al sunave misdi ch'al jere a cjase: un ninin alteràt, 
ma no cjoc. La taule `e jere parecjade cu la tovae blancje, 
e la mignestre "e jere za tal plat: un brit penz e lusint, cui 

tajadei. Tal miez un biel platon di lès, e un veri di bacò. 

Sò mari ’e veve capit subit che nol jere a plomp, ma 
"e jere ben disponude a perdonáj. Però un lamp dopo j jere 
vignùt un dòbit: — Dis po, fi: àstu cjapade Pasche? — j 
veve domandat. 


— Nò, mari! — 

— Ah lazaronat che tu sés — `e veve tacát a lamen- 
tâsi ché. — E la dindie, cumò, ch’e je bielzà copade e cue- 
te? — 

— Poben, la mangj instes, jo! — al veve concludût 


gno nono, brincant la sedon e sintansi a mangjà come s'al 
fos stât l'omp plui gjenuin di chest mont. 

No sai se la domenie dopo, o quant, al vebi stât par- 
dabon a cjapà la Pasche. 

Di glesie, duncje, nol bazzilave tant, gno nono; ma pai 
bai di Carneval al doventave mat. E i béz, o cussì o culà, 
j vignivin simpri für. Di sò mari no ’n’ cjapave gran, dal 
sigür, che no "n' veve mai avonde par tira dilunc cu la fa- 
mèe. Par gjoldi il Carneväl al tirave-sù alc cul là in marine, 
o a disboscá, o a spiulà e, dopo, a vendi e passarìns e zocùz 
e stielis, e qualchi chilo di forment. 

Ma un an ‘e jere tante di chè miserie che Carnevàl a’ 
varessin podût falu sì e nd dome i bacàns. 

Gno nono nol podeve dâsi pas. Al saveve — 'e je vere 
— che sò mari ’e veve sparagnât uns quatri carantans e 
che ju veve metüz-vie, spietant il piès; ma nol olsave a 
domandajai: ju vares cjolz, pluitost, s'al ves savüt indulà 
che ju tignive logàz. E logàz ju veve, sò mari, in tal puest 
che je ’e crodeve ch’al fos il plui sigûr: tal segluz da l’aghe 
sante! « Culi nol met lis mans chel moscjo, veh!, che no 
si segne mai! »; e `e stave sul sigür. 

Ma une domenie di sere, biel ch'e tornave di funziòn, 
une sô gnezze j dis che Pieri j dave dentri sul bal ce ch'al 
podeve. Jerial di crodi? Ch'al ves cjatàz i bèz? E cun chel 
dubi si presentà sul bal. 

Pieri al jere là, beat e content, ch'al brazzolave une 
polzete come il plui siôr dal mont. 


— Ah Pieri Pieri! — ’e suspirà sò mari — Indulà 
àstu cjolz i bêz, besteate di un fi? — 
— ’O soi stat a segnâmi, mari! — j zigà chel, scodo- 


lant tal miez dai balarìns. 

I CAVALIRS DAL GJAPON 


Siôr Quarin, contadin in grant, al à fiduzie che la ga- 
lete 'e torni a cjapà pit e a lâ-sù di presit parvie di une 
gnove semenze di cavalirs dal Gjapon, puartade ca di nó 
dal sorestant Mizzau dopo di un viaz ch'al à fat lajù di 
pueste par cjatâle. 

Babio, par altri, Mizzau: ancje i cavalirs lu an judat 
a mantignisi saldo in sièle de pulitiche regjonál, e, maga- 
ri, j daran une man par finî tal cjalderòn di Rome! Cui sa? 

— Vualtris no véis une indèe dai cavalirs ch'a son nas- 
sùz di une semenze di ché fate! — al dis siôr Quarin. — 
Gruès, pardie, come muriei di musez e lunes come salamps! 
A’ tùdin la fuèe, chel sì; ma Mizzau al à profetàt che, ca 
di un pâr di ains, il Friùl al tornarà a morarà dutis lis cam- 
pagnis par cuviarzi il dibisugn. 'O viodarés mo: galetis par 
ca, come tis di ocje; e i bigaz a chet che no j crèdin! — 

Un, che nol è masse persuadût, al cîr di contradîlu 
e siôr Quarin alore si infoghe ancjemò di plui: — Orèstu 
savé plui di un Mizzau, tù?, di un dotòr ch’al à fat dut un 
studi sui cavalîrs e propit su chei dal Gjapon? — 


— E vô — i fâs chel altri — cemût podéiso garanti 
ch’a son propit dal Gjapon? — 
— Lu garantis Mizzau! — j conferme siôr Quarin. 


— Mizzau! Mizzau va ben, ma vò — al insist chel 
che nol è masse persuadit — vò, ju véiso cjalàz ben? — 
— Cjaliz?! Veglàz di e gnot, par vièdiju a pòssisi e 

sglonfasi... Ma ce orèstu di cun chest, che si pò vé confer- 
me ch’a son dal Gjapon dome cul cjalàju? — 

— Eh si! — al ridazze chel altri come a daj dal batali 
a siór Quarin. — Se no an i vôi a màndule no son frègul 
dal Gjapon, Mizzau e no Mizzau, biât vò! — 

LIS ZARIESIS PE MARI DI SAN PIERI 


Duc’ a’ san ce femine triste e selerade ch'e jere la mari 
di San Pieri. "E veve intór dutis lis pestis, dutis lis tristériis 
di chest mont: lengonate, maligne, ludre, golose e love, mai 
cuiete e simpri malcontente, velenose come une lipare-dal- 
rizzül, e sporcje po ch'e someave simpri imbujazzade, e 'a 
puzzave di lisp e di ledan insieme che nissun no j stave 
dongje e, piès di dut, 'e jere invidiose ch'e doventave verde 
come un sborf s'e viodeve un a fà dome bocje di ridi. Une 
femine cussi no podeve là che tal infiàr, s'al & vér che là 
si va ancje par mancul! La justizie ch'e je là di là 'e je par 
duc’ compagne, ancje pes maris dai Sanz, e il Signór nol 
pò fa diferenzis. In tal cas de mari di San Pieri al veve fat 
ancje masse — no par fàj i conz, ma par dî la veretàt — 
a conzedij di là-sù in paradis une zornade ad an, il vincjenüf 
di jugn, juste in ta ché de fieste di so fi. 

In ché di al veve, ogni an, ce gratâsi, puar Signôr. 
No ch'al fos pintor de concession, che Luj no si pintis mai 
di ce ch’al fas, ma ché femenate j capitave là cun tun fà 
di parone che j dave un tic di fastidi. Si sintave sun tun 
nùl fof e blanc — e resint al veve di jéssi, guai se no!, se 
prime al veve polsât un agnul, lu rifudave, ma mico cun 
creanze, cun zigos e peraulatis che duc’ i sanz si sgrisulà- 
vin — e ’e comandave rosolio a segloz e un Carubin al 
veve di stâj simpri dongje e pront cun macube, ch'e veve 
ancje il vizi di tabacà, cun lechez, cicins e pomis di stagjon, 
ch'e mandave Pieri a cjolilis jù, su la tiare. Insumis, ogni 

dome tai cinos dai merecans. E so fi nancje 
€. E chel, scunít e malapajât, un an, al veve 
capi: 

tu pars bon, mari — j veve dite — a fà cussì. 
! ti cjale di brut e al mi cjale di brut ancje mè! 
— ‘O patis dutelan, jo: fic e fun, sèt e fan, jo, e tu 
culi. Lasse ch’al cjali, biát di fi. No sestu ancje tù 
miez paron culi? Ch'o gjoldi ancje jo, alore, une zornade 
i an. j veve rispuindût ché e nol jere il cas di Die 
denant dal Signòr e di chei altris sanz, j ti- 


disordin in paradis no j plaseve fregul. 
"o domandarés cemüt mai che ché femenate 


rmann. San Pieri nol podeve dasi pas che sò mari 
'e fos tal . Il Signór si jere lassat fa dal e j veve con- 
cedar di fale là-sù rimpinansi par ché opare di caritât, s'a 
"ndi veve fate une, ch’e ves fate in vite. Al dis siôr Valan- 
tin che, une volte, 'e veve dade une rieste di ai a di un 
puar. Par chè rieste "e varès vit di rimpinási-sü, alore. Di 
fat, `e veve comenzàt, ma altris animis, tal viodile a lá-sü, 
Si tacàrin ai siéi pis di bramis di là für di li. Chè, però, in- 
vidiose che altris di lór a’ fossin vignüz a vé un util di une 
man che j vignive dade dome a jè, si scjassà dute par pa- 
râlis-jù. Ma cul scjassament si rompe la rieste e jù dutis, 
un'altre volte, tal bûs infogonát che a’ crodevin di lassá par 
simpri. San Pieri, robis che nol doventi mat di rabie e di 
displasè. Triste e strie fin che si al, ma cjoh! mari ’e je mari 
e savè di vêle tal infiár 'e je une vergogne di piardi la muse. 

Massime par un sant. A San Pieri, di scjaldinòs ch'alè, j 
saltà-sù la fote cuintri dal Signòr e il Signòr, che j displàs 
che chel moscjo al bruntuli e al vebi simpri alc ce di, j con- 
cedè di clamä-sù la mari une volte ad an, la di dal vincjenüf 
di jugn. 

Duncje, ogni an, la mari di san Pieri 'e capitave in 
paradîs a meti il sdavai tal miez dai sanz e dai agnui. E, 
ogni an, tal torná-jü, 'e veve alc ce ordená a so fi: moris 
dai moràrs de Basse (che là a’ tegnin ancjemò cavalirs e mo- 
rârs a "nd'àn), miluz di Cjargne, freulutis di bosc inneadis 
tal vin di Saorgnàn... 

San Pieri al contentave só mari in duc' i siéi caprizzis, 
parcè che no ves vût mutifs di plui di quistionâ cun duc’ 
là-sü. 

Un di chesc' ains passáz, saludanlu prime di torná tai 
sgrifs dal diaul: « Zariesis di Tarcint, Pieri, pal an ch'al 
ven! E ch'a sedin frescjs di agazzon. Di qualitàt, eh! No 
robe di scart », j veve dit. Ma il diaul, ch'al jere sul puar- 
ton a spietâle, la veve sintude e al veve tacát a riduzzà. 
Dome ch’al fâsi bocje di ridi il diaul, Diu nus uardi! Pal 
an dopo, san Pieri al veve di spietàsi, a di pòc, dome che 
dispiez. Siarát il puarton daùr di jê, lui no si inacuarzè di 
nuje. Ma il Signòr sì. 

— Zariesis di Tarcint ah, par un altri an — j disè a 
Pieri cun tun fà di cojonálu. 

— Zavaria dut un an par contentà ché mostre di fe- 
mine! Ma 'e je mé mari veh, Signòr... 

— Tu varâs ce fastilid chest an. Il diaul al jere in 
paisse e t'e fasarà viòdi peloche, Pieri! 

— Po ben, no séso Vô, Signòr, a dòmi une man? — 
al riscjà san Pieri. 

— Ah nò, Pieri! Culi tu às di rangjâti di bessôl. — 
lu fermà il Signôr — No vorès che chei altris a” vessin alc 
ce di... 

— Simpri cussi Vò, Signòr! 

E san Pieri, bruntulant come il solit, al lè a metisi in 
vore che ancje in paradis al è simpri alc ce fà, che no si 
crodi di nò. 

Cjapât dal lavôr, in chel an, al rivà fintremai ai ultins 
di mai senze visâsi de promesse fate a sò mari. Al fò il 
Signôr a dij une dì: « Viòt ch'e je ore di pensà es zariesis 
par tò mari! ». E j al veve dit cun tun tic di malizie, parcè 
che no j displás mai di viodi Pieri imberdeàt tai intrics dal 
so bon cûr. 

— Orpo! ’E je vere — dissal chel — 'O sin za ai ul- 
tins di mai!... E al butà il véli jù par olmà il timp de ban- 
de di Tarcint. Il Signôr al sivilotàve in bande. Su Tarcint 
'e jere une coltre di nûi ch'al someave novembar. « Cun 
tun cîl cussì, no butin zariesis i zariesirs — al pensà san 
Pieri. — J dl proviodi! ». 

— Dijmi une man, Signór, a pará-vie chei nüi. — 
j disè al Signór, e al veve ché, magari, di dáj un ordin. 

Ma chel nol intindeve di judâlu. Tai paz al jere che 
Pieri al vès vit di rangjâsi di bessòl par proviodi ai capriz- 
zis de mari. 

A Tarcint e sui cuéi tór a tôr, pe campagne, fin là-jù 
a Tresesin, a Reane, a Zumpite, a Cortàl, a Rizzül, a Ver- 
gnà, e vie par Magnan e par là di Buje, e ca a Cuelalt, a 
Collerumiz, a Nanarià, a Molinis e sù pe Riviere, a Biliris, 
in Cuje e par ca di Segnà e par là di Nimis, di Sedilis, di 
Stele, di Pradielis, di Vedronze e pai pràz di Lusevere, fin 
sot la mont di Musi, al jere dut indaür. I zariesârs a’ jerin 

ingrisigniz di frèt; i cavalirs a’ vevin cûr di là duc’ in vacje 
par colpe di ché coltre di nùi ch'e cuviarzeve Tarcint e dut 
dulintòr, sot di une glazzere impussibile in tai ultins di mai. 
Il diaul, dal sigûr, j dave di vore. E difat al jere lui atent 
che il tramontan nol disfantàs i nûi. San Pieri j comandà 
al soreli di fasi für. Chel al tentà, ma il diaul al clamà-sù 
i siéi zafs ch’a soflàssin, di dutis lis bandis dal mont, i nùi 
di brut timp parsòre Tarcint. I zariesòrs si scunivin di par 
di. No varessin fatis cjariesis, senze soreli, nancje pal mês 
di lui. E Pieri, senze lis zariesis di Tarcint par sô mari, al 
vares fat nassi il davoi in paradis! E alore al fasè une pen- 
sade. Al clamà duc’ i sanz protetòrs dal contorno di Tarcint: 
Feliz e Fortunât, Marc e Tomis, Jervâs e Valantin, Gjom- 
bate e Vincenz, Stiefin e Filumene, Roc e Ane e altris di 
lòr e ju prea di metisi a sofla-vie i nùi di Tarcint e contorno 
par fà vignî il soreli. A Tomás, ché pensade, no j someave 
masse, parcè ch'al jere cunvint che i diaui a’ varessin soflât 
de bande contrarie. Però al lè instès su la piche da la mont 
di Musi, cun Jervás e Valantin, a soflà. Feliz e Fortunát 
a’ soflavin in Cuje, Marc li, sul Verzàn, Stiefin e Filumene 
su la mont di Buje, Gjombate e Vincenz di Lusevere, Roc 
e Ane di Segnà e duc’ chei altris, un pòs su la torate dal 
cjastiel di Prampar e un pôs su la mont di Magnan. Sofle 
th ch'o sofli ancje jo, si disfladarin senze nissun costrut 
parcè — come ch’al veve dit san Tomàs — i diaui, discja- 
denäz, a’ forin pronz a sofla de bande contrarie. San Roc, 
che ogni soflade ch’al dave j dulivin lis plais, al veve parfin 
uzzàt il so cjan cuintri dai diaui. Ma chei, dome cul ridi, 
lu vevin fat tornà indaür scuintiát e plen di pòre. 

— Cussì, nol è nuje di fà! — j zigà san Tomîs a san 
Pieri. 

6 - NEGRO - Ajar de basse 


San Pieri si tirave la barbe rabiôs, bruntulant cuintri 
dal Signôr ch'al lassave che i diaui a’ fossin parons dal cil 
pluitost di dâj une sodisfazion a lui. 

Ma il Signôr al saveve ben Lui ce ch'al veve di fa. 
E difat al smicjà di vòli a Gabriel e chel, fûr la spade, al 
clamà adun agnui e carubins e sarafins. E cui al vigni fùr 
di un nal colôr di rose, cui di un rai di lune, cui di un 
sium di frut, cui dal ninà di une mari e duc’ a’ partirin in 
svol daûr di Gabriel. Quanch'a forin parsôre Tarcint i sanz 
ju viodèrin. Tal cil, dal ti al mi, si disegnà une cròs di une 
las ch'e inzeave il mont. « Signôr perdonajmi! », al brun- 
tulà san Pieri e si segnà. Daûr di lui, si segnàrin ancje duc’ 
chei altris. I diaui, cjapàz di sorprese, a’ fermàrin di sofla. 
La cros di lás 'e jere juste a plomp parsóre di lór e ur cjo- 
leve dutis lis fuarzis. Luzifar ur zigave di stà duc’ adun e 
di soflà. Soflà si! Chei, cun ché crôs li, par ajar, che ju 
veve za scuniz, a’ vevin dome ché di cori a logási. 

— Soflait, lazarons, masse-passtiz, voe-di-fa-nuje!... So- 
flàit, canajatis! — al zigà ancjemò une volte Luzifar cun 
porconons da fà trimà la tiare. 

Ah, sì! I diaui a’ cjapàrin la corse e, in tun lamp, si 
disfantàrin daûr da la mont di Musi. Propit in chel, il cîl 
si viarzè e, tal miez dal seren, al plombà-jü il soreli che, in 
tun amen, al sveà i zariesárs. Sfluri lis rosutis e vigni-sü 
lis zariesis al fo dut un. In tun pâr di dis, di Magnan a 
Stele, di Segnà in Cuje, il contorno di Tarcint al fo dut un 
vert sclipignat di ros. Zariesonis duris di polpe, plenis di 
most, a zeis — ce ch'a podevin — a’ cjapàrin-sù in chel 
an, chei di Tarcint: une maravèe ch’a metèrin in mostre 
su la plazze e dilunc-sù lis stradis dal pais, il vincjenûf di 
jugn! 

A miezegnot di ché di, san Pieri — come ch’a jerin 
i paz — al viarzè il puarton dal paradis par fa jentra sò mari. 

Luzifar in persone la veve compagnade, sflanconanle, 
ben e no mal, cun tun forcjàz in bore. La squajade dai dis 
passáz lu veve fat là plui in bestie di chel ch'alè. La fote 
cuintri dai sanz la sfogave su la mari dal uardeàn dal pa- 
radis e ché no podeve slengonálu, come ch'e varès volùt, 
parcè ch’e scugnive ziulà di dolòr. A san Pieri si ingropà il 
cir a viodi sò mari dute sgrafade e sfaronglade come un 
nemál, e a sinti lis ziuladis ch'e dave. 

— No stà fale zigà, Satanas, che culì no si zighe. 

— Fin che je tes més mans "o soi paron jo di jè. 

Pieri al cjapò sò mari par un braz e la tirà dentri juste 
in chel che Luzifar j smicjave une sforcjassade. 

— Salvadi! — dissal Pieri. 

— A miezegnot in pont tornâme eh! Capit? — dissàl 
chel altri. 

— No vin mai falát... 

— No vorés che si falàs chest an. Capit? E ti sfidi 
di bulo a là a cjolij lis zariesis jà a Tarcint. 

— Chel ch'al è pat ’e je lez di Diu. 

— Poben, proviti, alore! 

E il diaul al saltà-jà lassansi daûr une puzze di solfar 
di intosseà. 

La prime robe che comanda ché altre, mitüt pit in 
paradis, 'e fo propit ché des zariesis. San Pieri al veve ten- 
tat di morestále: 

— No àstu dut ce che tu vuelis, culi di nó? 

— Ce, ce! Culi al sa dut di rosolio... 

— Dis che no ti plas, cumò!... 

— Par plasémi mi plas, ma ué ’o vuéi lis zariesis di 

Tarcint. La miôr pome ch'e ven su la tiare. Tu m'es as im- 
prometudis. 

— Va ben, va ben! — dissàl Pieri par contentàle e 
al lè a parecjási par là-jù a Tarcint. 

Quanch’al fo pront — un cjapielat sul cjàf, bregons 
e gjachete di frustagn e barbe ingrispade, come un conta- 
dinat dai piès — si invià viars il puarton e culi al cjatà il 
Signér che no j leve mai di durmi. 

— Vastu jù, Pieri? 

— ’O voi, Signòr. Us puartarai lis zariesis ancje a Vò. 

— Chés di Tarcint mi son simpri plasudis ancje a mì. 
Va’-la, va’-là! E no stà a stà tant ch’o ai gust che tu stedis 
dongje a tô mari... 

— Al jere di dilu!... Po ben, anin! 

San Pieri al rivà a lis primis cjasis di Tarcint, vignint- 
ju di Biliris, ch'e sunave l'Ave Marie. 

Un grum di int ’e jere pes stradis; o ch’e leve a sagre 
vistude di fieste, o ch’e puartave lis zariesis, propit chés 
ch'al cirive lui, al marcját di Tarcint. E ce zariesârs, sù par 
ché riviere di dulà che si viôt dut il Friùl fintremai lajù dal 
mar di Grau! Bastave slungja une man e, a vé vit un zeut, 
si lu sarès jemplát senze la fature di là sul zariesàr. San Pieri 
al pensave che no j coventave di plui che jemplà lis sachetis 
de gjachete — j ùl simpri contentàsi dal onest! — e dopo 
spesseà a tornà-sù stant che ancje il Signôr j veve dit di stà 
pôc. Slungjà la man e tirà-jù! Chest al fo il so prin pinsîr. 
E la man, la slungjà difat, ma in chel: «No stà a robà, 
Pieri! » al sinti une vòs daùr di lui. Mostro! No jerial il 
diaul pront a fàj i conz! Di fate che, subit dopo, dal tér a’ 
tacàrin a scampanotà e il diaul al scjampa-vie di corse. Lis 
cjampanis, si sà, lui, nol pò sintilis ch'a son robe binidide. 

San Pieri, invezzit, al laudà Idiu e al tirà dilunc e subit si 
visa che in ché di a Tarcint, come in dut il mont cristian, 'e 
jere la fieste dal so non. Al rivà in paîs ch'al jere za dut 
un muviment: int ch'e leve in glesie, int ch'e parecjave zeis 
e casselis di zariesis sul marcjât, int ch'e jentrave tes osta- 
riis e tes locandis, int ch'e coreve di ca e di là e ch’e zigave 
par sveà chei ch'a jerin ancjemò a durmi. San Pieri al cja- 
lave par dut. Dutis lis zariesis a’ jerin di prime qualitàt. 
Domandajalis a cui? Cjolilis dula? Robalis!, al varès dit il 
diaul. Comprális, eco! Si, ma cun ce? No si ere visit che 
su la tiare par vé une cagnere di nuje, j vuelin bêz. E aro- 
mai al jere masse tart par tornà-sù a fâssai da dal Signòr. 
"A jerin squasi nûf, cun tun soreli ch'al sturnive, ch'al jere 
ancjemò in zir pe plazze, senze savè ce fa. 

— Ca, paron! A cent francs al chilo lis miòr zariesis 
di Tarcint! — lu clamà un ch'al veve premure di vendi. 

— Bielis! — j disè san Pieri — ma cjarutis. 

— Bausâr! No tu âs nancje un carantan te sachete! 
— j soflà tes orelis un che j jere vignût al pâr. Lu cjalà, 
ma al veve za capit cui ch'al jere tornât dongje. 

— Và-vie di ca! — j bruntulà san Pieri. 

— Cent, dusinte, mil francs, se tu vûs véju. Al è do- 
me il diaul ch’al è simpri plen di bèz. Jo ’o puès imprestà- 
tai, Pieri. 

— No ai bisugne di tè! 

E Pieri si slontanà di lì, ma cun tun tic di fastidi, par- 
cè che nol saveve ancjemó cemtit ch'al veve di fà par pro- 
curàsi lis zariesis senze comprális e senze robàlis. Presen- 
tâsi in canoniche, là dal plevan e dîj cui ch'al jere e a ce fà 
ch'al jere vignût-jù dal paradis? La là dal sindic? Dal ma- 
rassial? Nol è mico tant ce fidâsi di ché int ali, veh! Lu 

varèssin cjapât par un zercandul buzaron e magari mandat- 
vie a rips tal cûl. Chè ’e jere l’uniche maniere di fa ridi il 
diaul e di jessi, po, sclacagnât par dut. 

A dis al decidè: lis varès domandadis di caritât! Ma 
nò li, tal miez de int: in tun cjasalòt di fòr. Al dè une cja- 
lade atòr — tant ben il diaul nol jere lenti — e si invià fòr 
di Tarcint. Sul stradon di Nimis a ’nd’jere une vore di cja- 
sâi — e a ’nd’je ancjemò ué —, ma j fasevin sudizion. J 
someavin palaz di int in grant, cun tant di zardin denant 
e braidis plenis di zariesàrs, duc’ siaràz atòr atòr. Li nò, 
dal sigür, nol varès cjapade limuesine di un pugn di zarie- 
sis. Miòr là a batile lè di un cjasalut di un puar. Il puar al 
jude simpri un altri puar, e lui l'ande di puar la veve juste 
cun ché robe di frustagn ch'al veve intòr. Dopo une buine 
miezore ch’al scandajave palaz, si decidè par une cjasute in- 
sedade tal vert, a un dusinte metros fùr dal stradon. La 
puarte 'e jere siarade, ma qualchidun al veve di jéssi den- 
tri, se un balcon al jere viart de bande di misdi. «Toc-toc!», 
al batè. Nissun vigni su la puarte. Alore al lè a viodi pal 
balcon. In tune cjamarute, sclete e blancje, une frutine ’e 
jere distirade, in cjamesin, sul so jetùt. Un par di bòcui 
d'aur j vignivin-jù sul zarneli. "E pareve un agnul, ma cun 
tune musute di cère. « Une frutine malade! », al pensà san 
Pieri. 

La frute je zuiave cu lis zariesis ch'e veve sparnizzadis 
sul jetùt. Si veve fat ancje un pàr di recjns e lis zariesis 
rossis, sul blanc dal cussìn e dai linzüi, a’ someavin gotis 
di sanc. San Pieri, a viodile cussì, al sintì une stiletade tal 
cûr e di pòre che j gjavàs lis lagrimis al cirì, biel planc, di 
tornà-vie di lì. In chel moment la frutine ’e cjalà de sé 
bande e lu viodè. J fasè subite bocje di ridi e lu clamà cu 

la man. Cemût jentrá? San Pieri j fasè capi che nol podeve 
par vie de puarte siarade e alore a’ sterin a fevelà cussi, 
la frute tal jèt e lui sul balcon. Lui j contà il so cás, e cui | 
ch'al jere e parcè e par cò ch'al jere li; jè, ch'e veve une vore 
di mâl e ch'e voleve là a cjatà sò mari ch’e jere za lade in 
paradis. 

— Alore, tù, che tu sès san Pieri — j disè la frute 
— tu viodis simpri mé mari. Parcè no mi puartistu cun 
te in paradis che la viòdi ancje jo? Se tu mi puartis cun te, 
ti ddi un zeon di zariesis par tò mari. Su po, impromet! 

— Astu tante gole di vigni-sù in paradis — j doman- 
da san Pieri. 

— Plui di dutis lis golis, parcè che no vuéi plui stâ 
senze mé mari. 

— Po ben, tu vegnaràs, alore... 

La frute ’e batè lis mans di contentezze e po ’e disè: 

— Cumò ch'e torne mé sûr di messe grande, j dis di 
là a cjoli un zei di zariesis di puartà-sù a tò mari... 

San Pieri si sujà une lagrime, senze fâsi viodi de fru- 
te. Ma lu viodè il diaul capitàt ali di sburide. 

— Brao! Inzingarà une frute, ah! 

— Urce-vie, besteate! — j zigà di rabiôs san Pieri. 

In chel, senze nissun parcè, la frute si segnà e il diaul 
al scjampà datir de cjase a muardisi la code di rabie. 

Tornade a cjase sò sùr, la frutine j disè: 

— Sûr, surute! Prepare un zei di zariesis ch'al è vi- 
gnût san Pieri par menàmi là de mame in paradis. 

— Un zei di zariesis, tesorut dal gno cûr? 

— Si, pe mari di san Pieri. Svelte ch’al è là ch'al 
spiéte. 

Ché no capi, ma e lé-vie di corse là dal glevan. 

— La frute `e zavàrie, siór plevan — j disè vaint. 
— La frute je mûr. ’E dis di viodi san Pieri e ’e til lis za- 
riesis par sò mari. 'E dl là cun lui in paradis!... 

La vòs si slargjà a colp par dut il pais. Il plevan e un 
biel trop di fruz, e ancje umign e feminis, a’ lèrin svelz là 
de frute a puartàj lis zariesis ancje s'a pensàvin ch'e zava- 
riàs. 

A’ cjatàrin la frute che j rideve a san Pieri e j feve- 
lave cui vôi ridinz, ma dome jê lu viddeve e lu sintive. 

— Eco ca, lis zariesis. "Nin vie san Pieri! — j disè 
al sant e subit dopo e chei altris: — Metèilis in tun zeut, 
svelz che san Pieri al à premure. 

Quanche lis zariesis a’ forin mitudis tal zeur di cust 
de frutine, la cjamarute si jemplà di une lûs che ché dal 
soreli no jere nancje di meti e duc’ a’ restàrin inzeáz. Il 
plevan si inzenoglà par prea. Il diaul al scjampà-vie roseàn- 
si la code e une file di agnui e vigni-jù dal cil par puartá-sü, 
in paradis, l'animute de frutine ch'e voleve sò mari. 

Ché animute je lè-sò, lizere lizere, come une plume 
di agnul, puartansi cun sè il zeut incolmât di zariesis. L'aja- 
rin di Crosis, in ché dì, si gjavà il caprizzi di sunà duc’ i 
viulins di chest mont. San Pieri al stè un moment a scoltà 
e po, par jevä-sù tal svol daûr dai agnui, al cjapà tante di 
ché viamenze ch’al piardè il cjapiel. Ma nol tornà indaür 
a cjòlilu. Lu cjatà tal doman, tal so zardin, il paron di un 
palaz. 

Quanche te cjamarute je tornà la lûs dal soreli, duc’ 
a’ viodèrin il cuarp de frutine fermât in tun sium senze 
vite e che il zeut des zariesis al jere sparît. 

In chè dì ’e fo une grande fieste in paradis, cul Si- 
gnòr dut content ch'al mangjave lis zariesis di Tarcint in- 

sieme cu la mari di san Pieri, contente ancje ché pe prime 
volte, e cun chè de frutine ch'e jere dut un ridi di gjonde. 
E l'animute, o domandarés? Ché ’e jere sintade tal braz di 
san Pieri e j tirave la barbe e j sujave lis lagrimis, ch'al 
vaive, chel moscjo, e nol bruntulave. 

Chest librut al fo stampit 
lè di Doret a Udin 
€ tignüt a batisim di 
CHINO ERMACORA 
ai 25 di Avril dal 1971 


tat 'e covente come l'amòr: ’e je la pri- 
me cundizion par vivi. 

Ben si intint che il Furlan, s'al al vivi al- 
tris mil ains, nol pò fà stàt dome sun 
qualchi tradizion, ma al à di cjapâ pusi- 
zion denant des cundizions gjenerals de 
ziviltât di vué, ch'a vàlin par duc’. Alè 
chel ch'al à fat cui lavòrs di teatro (« La 
cjase », « Il quilibrio » e « Buje ») Alvie- 
ro Negro, che anzit al è stât un dai prins 
— daür dome di Carletti e di Appi — a 
screà une strade gnove e une vore im- 
puartante de nestre leterature. Al è ju- 
steapont tes oparis teatràls che si pò ben 
misurà il so impén e la sò art. Culì al è 
masse difizzil, parceche in chestis vinc’ 
contis al è un mont che no si pò misu- 
râlu: un mont che nol pò vé la dialeti- 
che domandade da l'opare teatràl, ma ben 
al à la dinamiche di un ambient natif ch'al 
furnis mutifs e direzions es invenzions 
personàls dal autòr. 

Dal sigür che, rispiet 'e produzion tea- 
trâl, in chestis pagjnis si cjate une grande 
diferenzie di implant e di stîl, ma al co- 
ventave propit dut un altri fà par pene- 
tra tal mot che une int 'e à di gent la 
realtàt, al ven a jéssi tal cûr di une zi- 
viltat. 

Leint chestis paginis si va duncje für dal 
timp ordenari, storic, par jentrâ tal jéssi 
di un mont, là che i pais, sparnizzäz tun 
vert ch'al à la lûs e l’àjar dal mar (di Pal- 
me fin a Maran e a Grau) e àn une po- 
polazion vive: dal von balarin a Ordan 
ch'al veve di fà il « cino », dal sartòr cu 
la butilie di « Ferochine » e lis animis dal 
Purgatori al cjapiel di stran di Camilo, 
tune bampade di puisie. No son contis 
lungjs, ma a’ bàstin par un viaz da l'ani- 
me tal jéssi de Basse. 


